(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΖ΄

Τετάρτη, 26 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι οι Βουλευτές κ.κ. Μιχαήλ Γαυγιωτάκης και Γεώργιος Ασπιώτης με τις από 25 Ιουνίου 2024 επιστολές τους προς τον Πρόεδρο της Βουλής μάς γνωστοποιούν την ανεξαρτητοποίησή τους από την κοινοβουλευτική ομάδα ΣΠΑΡΤΙΑΤΕΣ, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Κλιματικής Κρίσης και Πολιτικής Προστασίας, με θέμα: «Το σπάνιο πευκοδάσος του Σχοινιά στον Μαραθώνα σε εγκατάλειψη από τον νέο αρμόδιο φορέα που σύστησε η Κυβέρνηση Μητσοτάκη», σελ.   
 β) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Εξεύρεση άμεσης λύσης για τη στέγαση των μαθητών σχολικών μονάδων 5ου και 6ου Δημοτικού Σχολείου Ζωγράφου με την έναρξη της νέας σχολικής χρονιάς», σελ.   
 ii. με θέμα: «Αδυναμία διεξαγωγής πρακτικής άσκησης φοιτητών του ΑΠΘ στο πανεπιστημιακό δάσος Περτουλίου Τρικάλων», σελ.   
 iii. με θέμα: «Μέτρα στήριξης των μαθητών της Γ' Λυκείου της Θεσσαλίας για την εισαγωγή τους στα Πανεπιστήμια μέσω των πανελλαδικών εξετάσεων του 2024», σελ.   
 γ) Προς τον Υπουργό Υποδομών και Μεταφορών με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή οδικού άξονα Κομοτηνή- Νυμφαία- Ελληνοβουλγαρικά σύνορα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
 i. Οι Υπουργοί Τουρισμού, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, ο Αναπληρωτής Υπουργός Παιδείας, Θρησκευμάτων και Αθλητισμού, καθώς και ο Υφυπουργός στον Πρωθυπουργό κατέθεσαν στις 25/06/2024 σχέδιο νόμου «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού», σελ.   
 ii. Οι Υπουργοί Περιβάλλοντος και Ενέργειας, Εθνικής Οικονομίας Οικονομικών, Εξωτερικών, Ανάπτυξης, Αγροτικής Ανάπτυξης και Τροφίμων και Κλιματικής Κρίσης και Πολιτικής Προστασίας κατέθεσαν στις 21/06/2024 σχέδιο νόμου «Κύρωση της έβδομης τροποποίησης από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της ανώνυμης εταιρείας με την επωνυμία ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ», σελ.   
 iii. Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών και Εξωτερικών κατέθεσαν στις 21/06/2024 σχέδιο νόμου «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια», σελ.   
 iv. Οι Υπουργοί Δικαιοσύνης, Εθνικής Οικονομίας και Οικονομικών, Εσωτερικών, Περιβάλλοντος και Ενέργειας, Ανάπτυξης, Ψηφιακής Διακυβέρνησης, Επικρατείας, καθώς και ο Υφυπουργός στον Πρωθυπουργό κατέθεσαν στις 21/06/2024 σχέδιο νόμου «Τροποποίηση του π.δ. 18/1989 «Κωδικοποίηση διατάξεων νόμων για το Συμβούλιο της Επικρατείας» (Α' 8)- Μεταφορά διαφορών στα Τακτικά Διοικητικά Δικαστήρια -Ρυθμίσεις για πιλοτική ή κατόπιν προδικαστικού ερωτήματος δίκη ενώπιον του Συμβουλίου της Επικρατείας - Άλλες διατάξεις του Υπουργείου Δικαιοσύνης», σελ.   
2. Οι Διαρκείς Επιτροπές Μορφωτικών Υποθέσεων και Παραγωγής και Εμπορίου καταθέτουν τις Εκθέσεις τους επί των σχεδίων νόμων:Α. του Υπουργείου Παιδείας, Θρησκευμάτων και Αθλητισμού «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια» και Β. του Υπουργείου Περιβάλλοντος και Ενέργειας «Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της ανώνυμης εταιρείας με την επωνυμία ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ», σελ.   
3. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματός του κατέθεσαν τις 25/6/2024 πρόταση νόμου: «Φορολογία μη μισθωτών και μέτρα για την ανακούφιση των αυτοαπασχολούμενων της πόλης και της υπαίθρου», σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΑΧΜΕΤ Ι. , σελ.   
 ΚΑΡΑΜΕΡΟΣ Γ. , σελ.   
 ΚΟΝΤΟΤΟΛΗ Μ. , σελ.   
 ΜΑΚΡΗ Ζ. , σελ.   
 ΤΑΧΙΑΟΣ Ν. , σελ.   
 ΤΖΟΥΦΗ Μ. , σελ.   
 ΤΟΥΡΝΑΣ Ε. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ PNZ΄

Τετάρτη 26 Ιουνίου 2024

Αθήνα, σήμερα στις 26 Ιουνίου 2024, ημέρα Τετάρτη και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματεία Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων, στο πλαίσιο του κοινοβουλευτικού ελέγχου την Τετάρτη 26 Ιουνίου 2024, ότι οι επίκαιρες ερωτήσεις που θα συζητηθούν είναι οι εξής: Οι υπ’ αριθμόν 1151/18-6-2024, 1152/19-6-2024, 1160/21-6-2024 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 1162/21-6-2024 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αριθμόν 1158/21-6-2024 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά. Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές».

Κατόπιν τούτου, ξεκινάμε με την πρώτη με αριθμό 1158/21-6-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Κλιματικής Κρίσης και Πολιτικής Προστασίας, με θέμα: «Το σπάνιο πευκοδάσος του Σχοινιά στον Μαραθώνα σε εγκατάλειψη από τον νέο αρμόδιο φορέα που σύστησε η Κυβέρνηση Μητσοτάκη».

Κύριε Καραμέρο, παρακαλώ.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Κύριε Υφυπουργέ, με αφορμή την παρουσία σας εδώ να εκφράσουμε τη συμπαράστασή μας στον αγώνα που δίνουν τα στελέχη του Πυροσβεστικού Σώματος, της Ελληνικής Αστυνομίας και οι υπάλληλοι της Πολιτικής Προστασίας του Α΄ και Β΄ βαθμού τοπικής αυτοδιοίκησης, οι εθελοντές, σε όλα τα πύρινα μέτωπα. Παρά την ύφεση των ανέμων νομίζω ότι είχαμε και εχθές πενήντα πέντε πυρκαγιές και μια μεγάλη που είναι σε εξέλιξη – είναι υπό έλεγχο απ’ ότι μου είπατε πριν από λίγο- στο Ρέθυμνο.

Με αφορμή λοιπόν αυτή την κατάσταση που βιώνει η χώρα, την κατάσταση κλιματικής κρίσης, θα πρέπει να δούμε όχι μόνο την καταστολή των πυρκαγιών αλλά και την πρόληψη προκειμένου να μην έχουμε τέτοιου είδους καταστροφές. Αφορμή της σημερινής μου ερώτησης είναι το σπάνιο πευκοδάσος του Σχοινιά, ένα από τα τρία μοναδικά στην Ελλάδα και από τα ελάχιστα στην Ευρώπη μαύρης πεύκης, το δάσος της Κουκουναριάς, το οποίο εκτείνεται σε μία έκταση δεκατριών χιλιάδων στρεμμάτων στο βορειοανατολικό άκρο της Αττικής, το πιο σπάνιο παράκτιο οικοσύστημα της Αττικής.

Είναι ένας από τους τριάντα έξι προστατευόμενους φορείς, το Εθνικό Πάρκο Σχοινιά, που κατήργησε η Κυβέρνηση της Νέας Δημοκρατίας περνώντας τη διαχείριση αυτού του σπάνιου πευκοδάσους στο νεοσύστατο ΟΦΥΠΕΚΑ.

Ποια είναι η κατάσταση εκεί; Επισκέφθηκα πριν λίγες ώρες το δάσος. Όσον αφορά τη φύλαξη υπάρχει ένα περίπολο, το οποίο στην πραγματικότητα λειτουργεί τις ώρες που είναι εργάσιμες, καθημερινές, ώρες γραφείου και όχι σαββατοκύριακα. Τα κλειδιά από τις μπάρες αφήνονται στις παρακείμενες ταβέρνες, με αποτέλεσμα πριν από έναν μήνα που είχαμε μια πυρκαγιά, κάτοικοι και πυροσβεστική να ψάχνουν τα κλειδιά στις ταβέρνες. Από τους τέσσερις πυροσβεστικούς κρουνούς στη Λεωφόρο Σχοινιά ο ένας λειτουργεί. Ενώ και σε περίπτωση ενός απευκταίου γεγονότος η μοναδική Λεωφόρος Σχοινιά είναι η μισή σκαμμένη από έργα του ΔΕΔΔΗΕ και αν υπάρξει κάποιο περιστατικό πυρκαγιάς ο μη γένοιτο, είναι πάρα πολύ δύσκολη η διαφυγή λουομένων ή κατοίκων από την περιοχή αυτή.

Εδώ λοιπόν υπάρχει μια ευθύνη του Υπουργείου Περιβάλλοντος που μέσα στη νύχτα τα περασμένα Χριστούγεννα κατήργησε ακόμα επτά φορείς διαχείρισης, ένας εκ των οποίων ήταν το Εθνικό Πάρκο Σχοινιά. Δεν θέλω να σας πω για τους άλλους έξι, που είναι η Πάρνηθα, ο Υμηττός, η Δαδιά, η βόρεια Πίνδος, τα Τζουμέρκα, ο Όλυμπος. Τι συνέβη με τους άλλους έξι; Οι περισσότεροι υπήρξαν πεδία καταστροφής και πυρκαγιάς. Ας ελπίσουμε ότι δεν θα συμβεί αυτό και με το δάσος Σχοινιά.

Το ερώτημα είναι ποιος είναι ο σχεδιασμός προστασίας αυτού του δάσους, αν εφαρμόζονται κάποια μέτρα πρόληψης πέρα από το να κλείνει το δάσος με ένα περιπολικό στην είσοδο της Λεωφόρου Σχοινιά και ποιος είναι ο βαθμός συνεργασίας με την τοπική αυτοδιοίκηση και τον Δήμο Μαραθώνα για την προστασία του δάσους, δεδομένου ότι δεν συμμετέχει εκπρόσωπος του Δήμου και στον φορέα αυτόν, τον ΟΦΥΠΕΚΑ, όπου έχετε συρρικνώσει την πρόληψη και τη διαχείριση αυτών των περιοχών «NATURA» σε έναν και μόνο οργανισμό με έδρα την Αθήνα και με ελάχιστη τεχνογνωσία στη διαχείριση τέτοιων σπάνιων οικοσυστημάτων.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Καραμέρο.

Θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Τουρνάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Καραμέρο, σας ευχαριστώ και εσάς γιατί δεχθήκατε την αναβολή της συζήτησης από την περασμένη Παρασκευή που είχαμε δείκτη κινδύνου πυρκαγιάς στο 5, ήταν ακραίος για πρώτη φορά και τόσο νωρίς. Παρ’ όλα αυτά οι συνθήκες παραμένουν πολύ υψηλές γιατί έχουμε τα μελτέμια, ισχυρούς ανέμους, και πολλές φωτιές αυτή την περίοδο. Έρχονται όλα αυτά μετά από έναν χειμώνα στον οποίο δεν είχαμε βροχή, δεν είχαμε χιόνια και έχουμε αρκετά χαμηλό δείκτη υγρασίας. Η ξηρασία φτάνει κάποιες μέρες κάτω από 10%. Οι συνθήκες είναι δύσκολες.

Ετοιμαστήκαμε σε ικανοποιητικό βαθμό, πιστεύω. Κάναμε τα πάντα όλα όσα μπορούσαμε, για να θωρακίσουμε την αντιπυρική θωράκιση της χώρας. Σε αυτά τα πράγματα αναφέρθηκα στις 13 Απριλίου, τι έχουμε κάνει όσον αφορά την αντιπυρική θωράκιση της χώρας. Άρα λοιπόν θα πάω κατευθείαν στο επίμαχο θέμα που αφορά στο Εθνικό Πάρκο του Σχοινιά.

Είναι γεγονός ότι αποτελεί έναν τόπο ιδιάζουσας σημασίας και αξίας για τη χώρα μας εξαιτίας της σπουδαιότητάς του από άποψη χλωρίδας και πανίδας, αλλά και του γεγονότος ότι το πευκοδάσος και η παραλία παρουσιάζουν υψηλή επισκεψιμότητα ιδιαίτερα αυτή την περίοδο και τα Σαββατοκύριακα. Γι’ αυτό τον λόγο στο πλαίσιο υλοποίησης του επιχειρησιακού σχεδιασμού αντιπυρικής θωράκισης της ανατολικής Αττικής, στην οποία υπάγεται και ο Δήμος Μαραθώνα και η περιοχή, βεβαίως, του πευκοδάσους Σχινιά, είχε εξαρχής προβλεφθεί η λήψη μέτρων αυξημένης επιτήρησης για τον έγκαιρο εντοπισμό δασικών πυρκαγιών με διασπορά υδροφόρων πυροσβεστικών οχημάτων τα οποία κλιμακώνονται ανάλογα με τον καθημερινό δείκτη επικινδυνότητας της περιοχής. Επιπλέον καθ’ όλο το εικοσιτετράωρο περιπολούν επιχειρησιακοί αξιωματικοί του Πυροσβεστικού Σώματος από τις κατά τόπους πυροσβεστικές υπηρεσίες καθώς επίσης και πυροσβεστικές μοτοσικλέτες στελεχωμένες με πυροσβεστικό προσωπικό.

Προς αυτή την κατεύθυνση ολοκληρώθηκε η αναβάθμιση από τη μονάδα διαχείρισης των τριών παρατηρητηρίων του Εθνικού Πάρκου Σχινιά τα οποία χρησιμεύουν ως πυροφυλάκια, ενώ καθαρίστηκαν και όλα τα μονοπάτια ώστε να είναι προσβάσιμα από τα πυροσβεστικά οχήματα. Επιπλέον τοποθετήθηκε σε περιφραγμένο χώρο από τη μονάδα διαχείρισης μεταλλική δεξαμενή νερού χωρητικότητας ογδόντα κυβικών μέτρων για τις ανάγκες πυρόσβεσης του συνόλου του εθνικού πάρκου. Επίσης στην περιοχή αναπτύσσεται η πρώτη Ειδική Μονάδα Δασικών Επιχειρήσεων του Πυροσβεστικού Σώματος, ενώ στο έργο αυτό συνεπικουρούν και εθελοντικές οργανώσεις καθώς επίσης, όποτε χρειάζεται σε υψηλό δείκτη, και οι Ένοπλες Δυνάμεις καθώς επίσης και η Ελληνική Αστυνομία.

Στην Πυροσβεστική Υπηρεσία -και το τονίζω αυτό- της Νέας Μάκρης επιχειρεί όλο το εικοσιτετράωρο ένα drone το οποίο επιτηρεί την περιοχή για τον έγκαιρο εντοπισμό και την άμεση επέμβαση των δυνάμεων. Είναι ένα από τα είκοσι πέντε συνολικά drone που έχουν αναπτυχθεί στην Αττική για να έχουμε αυτή την έγκαιρη προειδοποίηση. Πλέον αυτών κατά την αντιπυρική περίοδο τίθεται σε εφαρμογή το μέτρο της προληπτικής απαγόρευσης κυκλοφορίας οχημάτων και παραμονής εκδρομέων εντός του πευκοδάσους και της παραλίας του Σχινιά.

Εννοείται ότι σε αυτή την προσπάθεια ενεργό ρόλο παίζει και η τοπική αυτοδιοίκηση. Με τον δήμαρχο είμαστε σε διαρκή επαφή και επικοινωνία έτσι ώστε να προβούμε σε όλες τις απαραίτητες ενέργειες που χρειάζονται για τον καθαρισμό της περιοχής ευθύνης του που περιβάλλει το πάρκο του Σχινιά. Θα ήθελα να τονίσω εδώ ότι έχουν διατεθεί 27 εκατομμύρια, και στον Δήμο Μαραθώνος έχουν διατεθεί ήδη 200.000 για να προβεί σε σχετικές ενέργειες αρμοδιότητάς του. Η μονάδα διαχείρισης έχει διαθέσει 100.000 για τον καθαρισμό της περιοχής του Σχινιά.

Τέλος, στο πλαίσιο της προστασίας του πευκοδάσους από πιθανότητα εκδήλωσης πυρκαγιάς σας λέω ότι υπογειοποιούνται ήδη από τον ΑΔΜΗΕ τα καλώδια στη Λεωφόρο Σχινιά και στην οδό Κωνσταντινουπόλεως έτσι ώστε να αποφευχθεί η πιθανότητα πυρκαγιάς από τα εν λόγω δίκτυα. Η δουλειά αυτή θα ολοκληρωθεί εντός των επόμενων ημερών.

Άρα, λοιπόν, έχουν γίνει όλες οι απαραίτητες ενέργειες έτσι ώστε να εξασφαλιστεί ότι δεν θα έχουμε κάποιο συμβάν, αλλά και αν συμβεί να έχουμε την άμεση επέμβαση για την αντιμετώπισή του.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Υφυπουργέ.

Παρακαλώ, κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, δεν υπάρχει καμμία αμφιβολία ότι αν ξεσπάσει φωτιά στο δάσος του Σχινιά θα προσπαθήσετε να τη σβήσετε. Εδώ μιλάμε όμως για την πρόληψη και η πρόληψη δεν είναι μόνο οι καθαρισμοί του δάσους, που αναφέρατε τα ποσά, αλλά αμφισβητώ αν είναι επαρκή δεδομένης της έκτασης του Δήμου Μαραθώνα και της σπουδαιότητας αυτού του παράκτιου οικοσυστήματος του δάσους του Σχινιά.

Οι ευθύνες σας έχουν να κάνουν με τη διαχείριση των πόρων και με τις πολιτικές πρακτικές. Είναι η συρρίκνωση των φορέων διαχείρισης, η κατάργησή τους όταν μιλάμε για περιοχές «NATURA», η υπαγωγή στον ΟΦΥΠΕΚΑ τριάντα έξι φορέων σε μία μόνο μονάδα διαχείρισης και κυρίως -αυτό αφορά και το Υπουργείο σας- η διαχείριση των πόρων του προγράμματος «ΑΙΓΙΣ». Το πρόγραμμα «ΑΙΓΙΣ» προβλέπει στο Ταμείο Ανάκαμψης και Ανθεκτικότητας 556 εκατομμύρια ευρώ και εσείς έχετε απορροφήσει μόλις το 1% μέχρι τα τέλη Μαρτίου. Δηλαδή από τα 556 εκατομμύρια ευρώ στο Ταμείο Ανάκαμψης για πολιτικές πρόληψης για την πολιτική προστασία, έχετε απορροφήσει μόλις 5 εκατομμύρια ευρώ και μάλιστα δύο έργα σε αυτά τα 5 εκατομμύρια ευρώ: ένα έργο συμβουλευτικής που είσαστε expert σε αυτά τα τελευταία πέντε χρόνια και ένα ακόμα για τα GPS των οχημάτων.

Επίσης, είναι οι πρακτικές που ακολουθείτε. Για παράδειγμα, στην ανατολική Αττική είχαμε μια πυρκαγιά στις αρχές της προηγούμενης βδομάδας στη Βάρης - Κορωπίου. Βγήκε ο Υπουργός σας και είπε ότι έχουμε καταγράψει σε κάμερες εμπρηστές. Αποδείχτηκε ότι δεν υπήρχαν εμπρηστές, αλλά στις κάμερες αυτές είχε καταγραφεί η προσπάθεια εθελοντών να σβήσουν την πυρκαγιά που είχε ξεσπάσει στο Κορωπί, στο Κίτσι.

Άρα, εδώ θα πρέπει να δείτε διαφορετικά τη διαχείριση των περιοχών «NATURA», τις οποίες έχετε υπονομεύσει ως Κυβέρνηση με δύο περιβαλλοντοκτόνους νόμους, με κατάργηση φορέων από το Υπουργείο Περιβάλλοντος, όπως στην περίπτωση του Εθνικού Πάρκου Σχοινιά, και όχι να έρχεστε εκ των υστέρων και να λειτουργείτε κυριολεκτικά πυροσβεστικά. Τι να το κάνουμε, κύριε Υπουργέ, αν ξεσπάσει πυρκαγιά και δεν σβήνει στο δάσος της Δαδιάς, όταν καταργήσατε τον φορέα διαχείρισης της Δαδιάς, όπως έχετε καταργήσει το φορέα διαχείρισης του Εθνικού Πάρκου Σχινιά;

Άρα, αν σας ενδιαφέρει, πραγματικά, η αντιμετώπιση της κλιματικής κρίσης δεν προχωράτε σε συρρίκνωση των αρμόδιων φορέων διαχείρισης με έναν τόσο πολύπλοκο τρόπο που αφορά ένα τόσο σπάνιο οικοσύστημα. Δεν είναι μόνο οι αποψιλώσεις. Αλίμονο! Πέρασα και είδα, κύριε Υπουργέ, ένα γκρέιντερ να κάνει δουλειές. Με γκρέιντερ γίνεται η αποψίλωση σε ένα τέτοιο σπάνιο οικοσύστημα με ένα σπάνιο είδος μαύρης πεύκης από τα ελάχιστα τέτοια δάση στην Ευρώπη; Δεν γίνεται προφανώς με γκρέιντερ ούτε με κατεβασμένες μπάρες που τα κλειδιά τα αφήνουμε σε ταβέρνες. Είναι επικίνδυνος ο τρόπος με τον οποίο αντιμετωπίζετε -όχι εσείς προσωπικά, εν συνόλω ως Κυβέρνηση- τις περιοχές «NATURA» και ιδιαίτερα ένα τέτοιο σπάνιο οικοσύστημα παράκτιο, το μοναδικό στην Αττική, όπως είναι το δάσος Κουκουναριάς, το δάσος Σχινιά.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Καραμέρο, να ξεκινήσουμε από το τελευταίο όσον αφορά τους καθαρισμούς. Βεβαίως και μπαίνει το γκρέιντερ, γιατί είναι ανάγκη να ανοιχτούν οι δρόμοι από τους οποίους θα προσεγγίσουν τα πυροσβεστικά οχήματα, εφόσον χρειαστεί. Από εκεί και πέρα, όμως, γίνονται και έχουν γίνει και γίνονται εκτενείς καθαρισμοί και οι καθαρισμοί ξεκίνησαν το 2022 με το πρόγραμμα «ΤΡΙΑΝΤΗΣ», συνεχίστηκαν πέρυσι και συνεχίζονται και φέτος. Κάθε χρόνο χρειάζεται να γίνονται αυτές οι εργασίες οι οποίες γίνονται από τη μονάδα διαχείρισης. Όπως σας είπα, προηγουμένως, η μονάδα διαχείρισης έχει κάνει όλες τις ενέργειες, έχει τοποθετήσει δεξαμενές νερού, έχει τους φύλακες σε τρία φυλάκια τα οποία αναβάθμισε, αναπαλαίωσε, έφτιαξε και μπορεί επομένως να επιτηρεί την περιοχή.

Όμως, δεν μένουμε εκεί, κύριε Καραμέρο. Εμείς στήσαμε –επαναλαμβάνω- είκοσι πέντε συστήματα drones σε όλη την Αττική και εποπτεύουμε την περιοχή. Και επειδή ο Δήμαρχος εκεί, ο κ. Τσίρκας, είδε τη σημασία και την αξία αυτών των συστημάτων για να εποπτεύουμε την περιοχή τη συγκεκριμένη του πάρκου του Σχινιά προχωρά και ο ίδιος μιμούμενος το δικό μας το παράδειγμα για να εποπτεύσει και άλλη περιοχή, από την οποία θα έχουμε και εκείνος και εμείς εικόνα και όλες οι δυνάμεις της Πυροσβεστικής. Το παράδειγμα αυτό ακολουθούν και άλλοι και άλλοι δήμοι -και θα ήθελα να αναφέρω τον Δήμαρχο Πεντέλης, τον Δήμαρχο Κηφισιάς, τον Δήμαρχο Φυλής- και πολλοί άλλοι οι οποίοι σιγά-σιγά έρχονται και προσθέτουν τις δικές τους δυνάμεις, έτσι ώστε να έχουμε μια συνολική εικόνα όσον αφορά την επιτήρηση και την έγκαιρη προειδοποίηση.

Βεβαίως, συμφωνώ μαζί σας ότι το νούμερο ένα είναι η πρόληψη, η πρόληψη την οποία εσείς επί σειρά ετών δεν κάνατε καθόλου. Γιατί το συνολικό ποσό το οποίο ρίχνατε εσείς ως κυβέρνηση για την πρόληψη των δασικών εκτάσεων, τη διάνοιξη αντιπυρικών ζωνών, τη διάνοιξη δασικών δρόμων, ήταν μηδενική.

Ουσιαστικά, αυτό που δίνατε ήταν 18,5 εκατομμύρια στους δήμους για να κάνουν τους καθαρισμούς αρμοδιότητάς τους. Τίποτα άλλο.

Τι γίνεται τα τελευταία χρόνια; Εδώ και τρία χρόνια εφαρμόζεται το πρόγραμμα «ANTI-NERO» για 182 εκατομμύρια το 2022, 130 εκατομμύρια το 2023, 270 εκατομμύρια φέτος για την αντιπυρική θωράκιση, για τους καθαρισμούς, για την πρόληψη. Και όχι μόνο αυτό. Είναι και τα χρήματα που διατίθενται προς τους δήμους, 27 εκατομμύρια στους δήμους της χώρας, ένα σημαντικό ποσό πέφτει στην Αττική και βέβαια είναι και άλλα 30 εκατομμύρια από το Υπουργείο Περιβάλλοντος, τα οποία δόθηκαν για τους οικισμούς και τα χωριά που βρίσκονται πλησίον ή εντός δασικών εκτάσεων.

Είναι μια τεράστια προσπάθεια, κύριε Καραμέρο. Καταλαβαίνω την ανησυχία σας και το ενδιαφέρον σας για το πάρκο του Σχινιά, όμως σας λέω ότι ναι γίνεται κάθε τι που πρέπει να γίνει, όσον αφορά την πρόληψη για το συγκεκριμένο πάρκο μαζί με εκατόν ενενήντα εννέα άλλες παρόμοιες περιοχές στην Αττική που είναι σε μεικτή ζώνη και παρουσιάζουν υψηλή επικινδυνότητα.

Προχωράμε βήμα-βήμα έτσι ώστε να θωρακίσουμε τη χώρα, όσον αφορά την πρόληψη που επί των ημερών σας δεν έγινε σχεδόν καθόλου. Και βέβαια προχωράμε και στην καταστολή με το νέο δόγμα για να αντιμετωπίσουμε τις φωτιές, με ένα πρόγραμμα όπου έχουμε τις δυνάμεις μας ανεπτυγμένες στο πεδίο έτσι ώστε να επεμβαίνουμε άμεσα και αποτελεσματικά. Μέχρι στιγμής αποδεικνύεται ότι το έχουμε καταφέρει.

Αναφέρεστε στη συγκεκριμένη φωτιά που είπατε τι δήλωσε ο Υπουργός μας. Και βεβαίως η προσπάθειά μας είναι να εντοπίσουμε και τον εμπρηστή και αυτό το αναλαμβάνουν οι αρμόδιες αρχές, οι οποίες ενεργούν με την αρχή της μυστικότητας και προσπαθούμε να βρούμε ποιος είναι εκείνος που βάζει τις φωτιές ανεξάρτητα από το αν είναι από αμέλεια ή από πρόθεση.

Και πράγματι έχουμε και σε αυτό τον τομέα μεγάλη επιτυχία. Έχουν επιβληθεί πάνω από τετρακόσια πρόστιμα όχι για να τιμωρήσουμε, αλλά για να δείξουμε ότι ελέγχεται η κατάσταση και ότι θα πρέπει ο καθένας να προσέχει όσον αφορά τη χρήση της φωτιάς. Υπάρχουν πάνω από διακόσιες πενήντα συλλήψεις και συνεχίζουμε και τα βλέπετε και στην τηλεόραση και στα ρεπορτάζ ότι, ναι, και σε αυτόν τον τομέα πάμε καλά.

Ήδη βλέπουμε μια σταδιακή, θα έλεγα, μείωση των στατιστικών της πυρκαγιάς σε σχέση με τα προηγούμενα χρόνια. Ελπίζουμε ότι όλοι θα καταλάβουν πως πρέπει να αλλάξουμε στον τρόπο διαχείρισης της φωτιάς, στον τρόπο με τον οποίο δουλεύουμε στην ύπαιθρο. Γιατί έχουμε πολλά περιστατικά τα οποία πραγματικά ξεφεύγουν.

Θα κλείσουμε με τούτο, όσον αφορά το «ΑΙΓΙΣ». Είπατε ότι δεν έχει γίνει τίποτα. Κύριε Καραμέρο, έχει γίνει μια τεράστια προσπάθεια. Το «ΑΙΓΙΣ» τρέχει με ιλιγγιώδη ταχύτητα αυτή τη στιγμή. Θα σας πω απλά ότι έχουν υπογραφεί μέχρι στιγμής συμβάσεις για την προμήθεια της πρώτης παρτίδας πυροσβεστικών οχημάτων σε ένα σύνολο χιλίων εκατό που θα αντικαταστήσει το σύνολο του στόλου του Πυροσβεστικού Σώματος.

Υπεγράφη προμήθεια για τρία αεροσκάφη εναέριας επιτήρησης, air-surveillance,τα οποία θα πετάνε περίπου δέκα ώρες και θα μπορούν να μας μεταδίδουν σε real time εικόνα του πεδίου, έτσι ώστε να έχουμε και την επιτήρηση και την έγκαιρη προειδοποίηση που είναι απαραίτητο για την καταστολή ενδεχόμενου συμβάντος.

Προχωρήσαμε στην υπογραφή της σύμβασης για τρία ελικόπτερα, για την προμήθεια των επτά Καναντέρ CL-515, για την προμήθεια δεκατριών κινητών κέντρων διοίκησης και ελέγχου των επιχειρήσεων, τα οποία θα έχει ο κάθε περιφερειάρχης στην επικράτεια, έτσι ώστε αυτόνομα να ασκεί διοίκηση και έλεγχο της επιχείρησης στην οποία θα καλείται να επέμβει.

Τέλος βέβαια έχουμε υπογράψει τη σύμβαση για τα Σούπερ Πούμα, για την αναβάθμιση των Σούπερ Πούμα.

Δεν σταματάμε εδώ. Συνεχίζουμε. Αυτή τη στιγμή είναι στον αέρα διαγωνισμοί ύψους περίπου 1.200.000 ευρώ από το πρόγραμμα «ΑΙΓΙΣ», με το οποίο θα αποκτήσουμε επιπλέον οχήματα για εμάς, για την τοπική αυτοδιοίκηση, συστήματα διοίκησης και ελέγχου των επιχειρήσεων, ψηφιακά συστήματα επικοινωνιών, όπως βεβαίως και είκοσι πέντε αμφίβια αεροσκάφη, δέκα ελικόπτερα δασοπυρόσβεσης και ούτω καθεξής. Όλοι αυτοί οι διαγωνισμοί είναι στη διαβούλευση, είναι στον αέρα και σύντομα θα έχουμε και την ευτυχή κατάληξή τους και την υπογραφή τους.

Είμαστε σε μία διαρκή προσπάθεια για να δημιουργήσουμε έναν μηχανισμό ισχυρό, έναν μηχανισμό πολιτικής προστασίας που θα περιλαμβάνει το Πυροσβεστικό Σώμα πρωτίστως, αφού αποτελεί τον κυρίαρχο επιχειρησιακό βραχίονα της πολιτικής προστασίας, αλλά και το σύνολο των δυνάμεων, την τοπική αυτοδιοίκηση, τους εθελοντές μας, τις Ένοπλες Δυνάμεις, το Λιμενικό, τα Σώματα Ασφαλείας, για τα οποία έχουμε προβλέψει μέσα από ένα πρόγραμμα, με ένα στρατηγικό σχεδιασμό να δημιουργήσουμε έναν μηχανισμό ανώτερο, ει δυνατόν ανταγωνιστικό της απειλής, που είναι η κλιματική κρίση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με τη δεύτερη με αριθμό 1151/18-6-2024 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Παύλου Χρηστίδη, προς τον Υπουργό Παιδείας, Θρησκευμάτων και Αθλητισμού με θέμα: «Εξεύρεση άμεσης λύσης για τη στέγαση των μαθητών σχολικών μονάδων 5ου και 6ου Δημοτικού Σχολείου Ζωγράφου με την έναρξη της νέας σχολικής χρονιάς».

Παρακαλώ, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, σας ευχαριστώ πολύ.

Κύριε Υπουργέ, γνωρίζω ότι το θέμα αυτό είναι ένα θέμα το οποίο αφορά και το δικό σας Υπουργείο και το Υπουργείο Εσωτερικών, μιας και άπτεται και της χρηματοδότησης. Γι’ αυτόν ακριβώς τον λόγο πριν από ένα χρονικό διάστημα έκανα και μία ερώτηση προς το δικό σας Υπουργείο, αλλά και προς το Υπουργείο Εσωτερικών, από τα οποία δεν πήραμε απάντηση.

Όμως, είναι πολύ σημαντικό να αναφερθώ στο ζήτημα το οποίο απασχολεί τετρακόσια παιδιά στον Δήμο Ζωγράφου. Επί της ουσίας υπήρξε μία εκπόνηση στατικής μελέτης για την επάρκεια των σχολικών κτηρίων της πρωτοβάθμιας εκπαίδευσης του Δήμου Ζωγράφου και με βάση το υπ’ αριθμόν 1701/25-1-2024 έγγραφο της τεχνικής υπηρεσίας συστήθηκε με σαφήνεια η κατάργηση της χρήσης του κτηρίου 3 του σχολικού συγκροτήματος 5ου και 6ου Δημοτικού Σχολείου Ζωγράφου λόγω σοβαρών στατικών προβλημάτων και ευπάθειας.

Το πρόβλημα είναι ότι οι μαθητές της εν λόγω μονάδας υπέστησαν βίαιη διακοπή της κανονικότητάς τους και του καθημερινού οικογενειακού προγραμματισμού, επανήλθαν για πολύ μεγάλο χρονικό διάστημα αναγκαστικά σε τηλεκπαίδευση, η οποία, όπως ξέρετε και εσείς πολύ καλά, σε καμία περίπτωση δεν αντικαθιστά παιδαγωγικά τη διά ζώσης εκπαιδευτική διαδικασία. Αναγκάστηκαν στη συνέχεια να διασκορπιστούν μεταφερόμενοι χωρίς τη δέουσα ασφάλεια σε διάφορες αίθουσες ανά τον δήμο και σε συνθήκες οι οποίες μόνο εκπαιδευτικές δεν μπορούν να χαρακτηριστούν.

Το πρόβλημα εντείνεται ιδιαίτερα εξαιτίας της διάρκειας της επισκευής με βάση αυτά τα οποία μαθαίνουμε και της ανακατασκευής που πιθανά το συγκεκριμένο σχολικό συγκρότημα χρειάζεται και η οποία θα διαρκέσει ένα πολύ μεγάλο χρονικό διάστημα, επιτείνοντας την ανάγκη εξεύρεσης ασφαλούς και λειτουργικής λύσης.

Υπάρχει η προσπάθεια της δημοτικής αρχής του Δήμου Ζωγράφου να βρεθεί άμεση λύση, γίνονται συζητήσεις. Όμως, είναι σημαντικό η πολιτεία και η Κυβέρνησή σας να αναλάβει τις ευθύνες τις οποίες έχει.

Επομένως, σας ρωτάμε με ποιον τρόπο θα εξασφαλιστεί όσο το δυνατόν πιο άμεσα η εύρεση χώρου, σύμφωνα με τις δέουσες προδιαγραφές λειτουργικότητας και ασφάλειας, για το σύνολο των εν λόγω σχολικών μονάδων και για όσο διάστημα διαρκούν οι εργασίες επισκευής του 5ου και 6ου Δημοτικού Σχολείου Ζωγράφου.

Επίσης, προτίθεστε να προβείτε με τη διαδικασία του κατεπείγοντος σε μία έκτακτη χρηματοδότηση σε συνεννόηση με το Υπουργείο Εσωτερικών για την εκκίνηση, τον έλεγχο και την αποπεράτωση όλων των απαραίτητων εργασιών, προκειμένου να λειτουργήσει με ασφάλεια το εν λόγω σχολικό κτήριο όσο το δυνατόν συντομότερα;

Και τρίτον, σας ρωτάμε εάν σύμφωνα με τον επιτελικό ρόλο τον οποίο έχετε ως Υπουργείο ως προς τη σχολική στέγη προγραμματίζετε γενικότερα σημαντική χρηματοδότηση επί της συνολικής αναβάθμισης, εντατικοποίησης όλων των απαραίτητων αντισεισμικών ελέγχων θωράκισης, ανανέωσης και επέκτασης της σχολικής στέγης στην Περιφέρεια Αττικής.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Χρηστίδη.

Στην ερώτηση θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε. Καλημέρα σε όλους!

Όπως είπατε και εσείς, κύριε συνάδελφε, δεν είναι αρμοδιότητα του Υπουργείου Εσωτερικών. Αντιλαμβάνομαι το δικό σας ενδιαφέρον και θέλω να καταλάβετε και εσείς ότι υπάρχει και από την πλευρά μας ισχυρότατο ενδιαφέρον. Μάλιστα, η κ. Καφατσάκη είχε επισκεφθεί το Υπουργείο, όταν διαπίστωσε αυτές τις ελλείψεις στις σχολικές της μονάδες, για να έχουμε μία συνεργασία για την εξεύρεση προσωρινής σχολικής στέγης, μέχρις ότου αποκατασταθούν οι ζημιές. Και αυτό είναι στο πλαίσιο της επιβαλλόμενης συνεργασίας ανεξάρτητα από την απουσία της αρμοδιότητος. Απλώς για τις ανάγκες και των Πρακτικών και όσων μας ακούν και όχι, βεβαίως, υμών -με ύψιλον- γιατί το γνωρίζετε, η μέριμνα για τη σχολική στέγη είναι ευθύνη των δήμων, δηλαδή οι δήμοι βρίσκουν το οικόπεδο, αποφασίζουν το διδακτήριο που πρέπει να ανεγείρουν, βρίσκουν τα χρήματα, τα συντηρούν εν συνεχεία, τα επισκευάζουν, τα βελτιώνουν, φροντίζουν για τον υλικοτεχνικό εξοπλισμό. Άρα, λοιπόν, όλα αυτά είναι αρμοδιότητα των δήμων που χρηματοδοτούνται για αυτό τον λόγο από το Υπουργείο Εσωτερικών.

Στην ερώτησή σας ζητείτε, επίσης, εάν γίνεται προσεισμικός έλεγχος. Θα σας πω ότι πράγματι γίνεται από το Τεχνικό Επιμελητήριο της Ελλάδος και εποπτεύεται από το Υπουργείο Κλιματικής Κρίσης και Πολιτικής Προστασίας ο σχετικός έλεγχος. Υπάρχει η συντρέχουσα αρμοδιότητα για τη σχολική στέγη και από το Υπουργείο Μεταφορών και Υποδομών, γιατί αυτό εποπτεύει την ΚΤΥΠ, την ανώνυμη εταιρεία η οποία φροντίζει για τις σχολικές μονάδες.

Και θα περιοριστώ στο να αναφέρω και τον ρόλο του δικού μας Υπουργείου, που αφορά στην εκπόνηση κτηριολογικών προγραμμάτων από τη Διεύθυνση Τεχνικών Υπηρεσιών.

Και αυτό, κύριε συνάδελφε, γίνεται μετά από το αίτημα του δήμου, δηλαδή την όλη διαδικασία την εκκινεί ο δήμος, εμείς περιοριζόμαστε στο να εγκρίνουμε το είδος, το μέγεθος των κτηρίων και τον αριθμό των κτηρίων που θα χρειαστούν για μια σχολική μονάδα. Και έχουμε ήδη εκπονήσει και πρότυπα προγράμματα τα οποία είναι στη διάθεση των δήμων για να ξεκινήσουν τις διαδικασίες με βάση αυτά. Εκεί ξεκινάει, εκεί εξαντλείται η δική μας αρμοδιότητα, όχι το ενδιαφέρον, η αρμοδιότητα.

Αντιλαμβάνεστε, λοιπόν, ότι στο πλαίσιο ενός κοινοβουλευτικού ελέγχου προφανώς και δεν θα απαντήσω για άλλο Υπουργείο, όπως κι άλλο Υπουργείο δεν θα απαντούσε για το δικό μας. Όμως, να είστε βέβαιος ότι η συνεργασία υπάρχει σε θεσμικό επίπεδο, χωρίς όμως να μπαίνουμε στα πόδια και να ασκούμε αρμοδιότητες άλλων φορέων.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κύριε Χρηστίδη, έχετε τον λόγο για τη δευτερολογία σας.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, σας άκουσα με πολύ μεγάλη προσοχή και καταλαβαίνω τα ζητήματα τα οποία αφορούν το τυπικό σκέλος και έχουν να κάνουν με τις αρμοδιότητες, πράγμα το οποίο είναι και πολύ σημαντικό για να έχουμε εικόνα του πώς λειτουργεί συνολικά και ο κοινοβουλευτικός έλεγχος. Όμως, απευθύνομαι σε εσάς -και ήταν μια επιλογή την οποία έκανα- διότι αντιλαμβάνομαι ακριβώς ότι το μείζον ζήτημα το οποίο αντιμετωπίζουν οι οικογένειες είναι το ζήτημα της εκπαιδευτικής διαδικασίας.

Συνάντησα ανθρώπους κατά τη διαμαρτυρία την οποία είχαν οι γονείς με τους μαθητές εδώ έξω από τη Βουλή, οι οποίοι μου έλεγαν τα προβλήματα που αντιμετωπίζουν στο κομμάτι της εργασίας τους. Οι άνθρωποι αυτοί αναγκάστηκαν να μεταφέρουν οι ίδιοι τα παιδιά τους με λεωφορεία. Έφταναν στις 10.00΄ η ώρα στο σχολείο στο οποίο εν τέλει μπορεί να πήγαν όταν έγινε ο διαμοιρασμός και αναγκάζονταν να φύγουν από εκεί στις 12.00΄ και οι εργοδότες τους, όπως καταλαβαίνετε, δεν είχαν καμμία απολύτως αντίληψη γύρω από το πρόβλημα το οποίο αντιμετωπίζουν.

Και επειδή πολλά παιδιά από αυτά, ειδικά των μεγαλύτερων τάξεων, έχουν ζήσει και την κατάσταση του κορωνοϊού με την τηλεκπαίδευση, πράγμα το οποίο δημιουργεί τεράστια ζητήματα όσον αφορά τον τρόπο με τον οποίο και έχουν κοινωνικοποιηθεί αλλά και έχουν πάρει όλες αυτές τις απαραίτητες γνώσεις και εμπειρίες οι οποίες έρχονται από την κοινωνική σχολική επαφή, είναι πολύ σημαντικό, κυρία Υπουργέ, να κάνετε και εσείς όλα αυτά τα οποία περνούν από το δικό σας χέρι και που καταλαβαίνω ότι είναι, αν θέλετε, το ελάχιστο το οποίο πρέπει να κάνουμε για τα παιδιά αυτά.

Είναι δεδομένο ότι από την απάντησή σας εισπράττω την ανάγκη να απευθυνθούμε και προς τα υπόλοιπα Υπουργεία και καταλαβαίνω ότι το Υπουργείο Εσωτερικών αυτή τη στιγμή έχει στα χέρια του τη δυνατότητα να χρηματοδοτήσει τον Δήμο Ζωγράφου και να προχωρήσει αυτή η διαδικασία.

Όμως, αφού σας πω ότι θα απευθυνθώ και προς το Υπουργείο Εσωτερικών και ότι πιστεύω πως ο Υπουργός θα έρθει να μας δώσει μια πολύ καθαρή απάντηση, θέλω να πω ότι δεν μπορεί τα παιδιά αυτά να χάσουν δύο ακόμα χρόνια, έχοντας πολύ μεγάλες ανασφάλειες γύρω από τη δική τους προοπτική αλλά και των γονιών τους. Επομένως είναι πολύ κρίσιμο να αντιμετωπίσουμε όλη αυτή την αστάθεια την οποία είχαν σε αυτό το πρώτο στάδιο της σχολικής τους ζωής, να δώσουμε έμφαση στην επίλυση του ζητήματος και να δούμε όλα αυτά τα μέσα τα οποία μπορούμε και στον Δήμο Ζωγράφου, όπως φυσικά και στους δήμους όλης της χώρας, ώστε να δώσουμε τις οικονομικές δυνατότητες να αντιμετωπίσουν αυτά τα θέματα. Διότι το θέμα που προέκυψε στο 5ο και 6ο Δημοτικό Σχολείο Ζωγράφου δεν υπάρχει μόνο εκεί, αλλά και σε άλλα σχολεία. Και πολύ φοβάμαι ότι σε αυτή τη μελέτη την οποία κάνει το Τεχνικό Επιμελητήριο θα ανακαλύπτουμε διαρκώς ζητήματα τα οποία θα δημιουργήσουν τόσο ζητήματα στατικότητας όσο και ζητήματα εκπαιδευτικής λειτουργίας, που αφορούν δασκάλους, γονείς και φυσικά τους μαθητές.

Άρα απευθύνομαι προς εσάς αντιλαμβανόμενος τα όρια της δικής σας αρμοδιότητας και σας ζητώ να κάνετε ό,τι περνάει από το δικό σας χέρι, για να δώσουμε τη δυνατότητα σε αυτά τα παιδιά να κάνουν όσα βήματα χρειάζονται, προκειμένου να γίνουν όσο το δυνατόν καλύτεροι μαθητές και όσο το δυνατόν καλύτεροι πολίτες αύριο το πρωί.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Χρηστίδη.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Προφανώς, κύριε συνάδελφε, και θα κάνουμε ό,τι περνάει από το χέρι μας. Να σας πω μόνο ότι όταν η κ. Καφατσάκη επισκέφθηκε το Υπουργείο και έτυχε αδυναμία εξεύρεσης ασφαλούς σχολικής στέγης, πράγματι σε συνεννόηση και με το πανεπιστήμιο της παραχωρήθηκαν ορισμένες αίθουσες. Η συνεργασία είναι επιβεβλημένη και γίνεται.

Αντιλαμβάνεστε, όμως, κάτι για το οποίο είμαι σίγουρη, ότι η δική μου θεσμική ιδιότητα δεν μου επιτρέπει να απαντήσω για λογαριασμό άλλου Υπουργείου. Θα μπορούσα, για παράδειγμα, να σας πω ότι το Υπουργείο Εσωτερικών θα διαθέσει 30 εκατομμύρια -τα 14 το 2024- για τις σχολικές στέγες. Ωστόσο, όπως είπατε κι εσείς, όταν θα έρθει εδώ ο αρμόδιος Υπουργός, θα απαντήσει και για τις λεπτομέρειες που θέσατε.

Θα σας πω μόνο τούτο. Καταλαβαίνουμε και τις ανάγκες των γονιών που εργάζονται και τις δυσκολίες που έχουν να δουν τα παιδιά τους. Δεν έχουν την οργανωμένη εκπαιδευτική διαδικασία, με βάση την οποία να κάνουν κι εκείνοι τον προγραμματισμό τους.

Επίσης για εμάς προέχει πολύ τα παιδιά να μην κάνουν τηλεκπαίδευση, λόγω των αρνητικών συνεπειών που έχει. Άλλωστε, ήταν μια κατ’ εξαίρεση διαδικασία, που έγινε κατά τη διάρκεια της πανδημίας ή σε εξαιρετικές περιπτώσεις. Αυτό που θέλουμε είναι τα παιδιά να βρίσκονται στον φυσικό τους χώρο με τους δασκάλους, τους συμμαθητές και τις συμμαθήτριές τους, όταν αυτό είναι εφικτό και ασφαλές. Δεν θα μπορούσα ποτέ να κατακρίνω την κ. Καφατσάκη για την επιλογή της να καταφύγει στη λύση αυτή, όταν διαπίστωσε ότι δεν είναι ασφαλείς οι σχολικές μονάδες.

Από εκεί και πέρα, με την ευθύνη και τη συνεργασία του Υπουργείου Εσωτερικών, αλλά βεβαίως και με τη δική μας παρέμβαση, όπου κι αν αυτή χρειάζεται, όπως και έγινε, θέλουμε αυτά τα προβλήματα να λυθούν όσο γίνεται καλύτερα, ταχύτερα και επαρκέστερα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Συνεχίζουμε τώρα με την τρίτη με αριθμό 1152/19-6-2024 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφηπρος τον ΥπουργόΠαιδείας, Θρησκευμάτων και Αθλητισμού,με θέμα: «Αδυναμία διεξαγωγής πρακτικής άσκησης φοιτητών του ΑΠΘ στο πανεπιστημιακό δάσος Περτουλίου Τρικάλων».

Παρακαλώ, κυρία συνάδελφε, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, με την επίκαιρη ερώτηση που σας έχω καταθέσει φωτίζεται άλλη μια από τις πολλές δυσλειτουργίες του ν.4957/2022 με τον τίτλο: «Νέοι Ορίζοντες στα Ανώτατα Εκπαιδευτικά Ιδρύματα» ή αλλιώς τον «νόμο Κεραμέως» για τα πανεπιστήμια.

Μεταξύ των πολλών αρνητικών διατάξεων για τη δημόσια τριτοβάθμια εκπαίδευση και έρευνα είναι το άρθρο 296, που κατήργησε το νομικό πρόσωπο δημοσίου δικαίου με την επωνυμία «Ταμείο Διοίκησης και Διαχείρισης Πανεπιστημιακών Δασών». Πρόκειται για το ταμείο που διαχειριζόταν το πανεπιστημιακό δάσος στο Περτούλι Τρικάλων, η διαχείριση του οποίου πέρασε στην Επιτροπή Αξιοποίησης Περιουσίας του Αριστοτελείου Πανεπιστημίου Θεσσαλονίκης.

Ίσως θυμάστε πως, όταν νομοθετούσατε τις συγκεκριμένες διατάξεις, ήμασταν κάθετα αντίθετοι, όπως και τα ίδια τα πανεπιστημιακά τμήματα που χρησιμοποιούν τα πανεπιστημιακά δάση για εκπαιδευτικούς και ερευνητικούς σκοπούς. Παρ’ όλα αυτά, ο νόμος πέρασε, καθαρογράφηκε και δημοσιεύθηκε και στη συνέχεια, τον Σεπτέμβριο του 2023, είχαμε την κακοκαιρία «Ντάνιελ», η οποία προκάλεσε εκτεταμένες βλάβες στο οδικό δίκτυο, ειδικά στο δίκτυο υδροδότησης και στις κτηριακές υποδομές του ΑΠΘ μέσα στο δάσος.

Σήμερα, δύο χρόνια μετά, το Τμήμα Δασολογίας και Φυσικού Περιβάλλοντος του Αριστοτελείου Πανεπιστημίου Θεσσαλονίκης καταγγέλλει πως η μη αποκατάσταση των ζημιών καθιστά αδύνατη την πρακτική άσκηση των φοιτητών του τρίτου και του τέταρτου έτους για πρώτη φορά στον σχεδόν έναν αιώνα λειτουργίας του τμήματος.

Επιπρόσθετα, η γενική συνέλευση του τμήματος με ψήφισμά της εκφράζει την αγανάκτησή της για τη δυσλειτουργία και την καθυστέρηση των εμπλεκόμενων υπηρεσιών του Αριστοτελείου Πανεπιστημίου Θεσσαλονίκης, τονίζοντας πως τα προβλήματα είναι αποτέλεσμα της κατάργησης του νομικού προσώπου δημοσίου δικαίου και της συγχώνευσης και απορρόφησής του από την Επιτροπή Αξιοποίησης της Περιουσίας του ΑΠΘ, σύμφωνα με το άρθρο 296 του νόμου στον οποίο αναφέρθηκα, του ν.4957/2022.

Τα ερωτήματα, λοιπόν, είναι τα εξής: Δεδομένου, όπως και εσείς καταλαβαίνετε, ότι η πρακτική άσκηση στο πανεπιστημιακό δάσος αποτελεί θεμελιώδες και αναπόσπαστο κομμάτι της εκπαίδευσης των φοιτητών, θα ήθελα να μου απαντήσετε αν θα λάβετε μέτρα ώστε να αποκατασταθούν οι ζημιές στο Περτούλι. Πώς θα επιλυθούν τα ζητήματα που καθυστερούν την αποκατάσταση και που οφείλονται στον ν.4957/2022, ώστε να είναι εφικτή η διεξαγωγή της πρακτικής άσκησης των φοιτητών του τρίτου και τέταρτου έτους του τμήματος, τουλάχιστον το καλοκαίρι του επόμενου χρόνου, δηλαδή του 2025; Διότι για φέτος αυτό φαίνεται ότι είναι αδύνατον. Τι θα κάνετε, λοιπόν, φέτος;

Τέλος, εξετάζετε κάποια νομοθετική παρέμβαση για να επιστρέψει η διαχείριση του πανεπιστημιακού δάσους στην προηγούμενη κατάσταση;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Τζούφη.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα ξεκινήσω διευκρινίζοντας στη συνάδελφο ότι το Ταμείο Διοίκησης και Διαχείρισης των Πανεπιστημιακών Δασών καταργήθηκε ως αυτοτελές νομικό πρόσωπο. Συγχωνεύτηκε και απορροφήθηκε από το Αριστοτέλειο Πανεπιστήμιο της Θεσσαλονίκης, γιατί κρίθηκε ότι έτσι θα είναι πιο αποτελεσματική η λειτουργία, καλύτερη η διαχείριση των πόρων και θα υπάρχει και καλύτερος έλεγχος. Προφανώς, η βούληση η δική μας, δηλαδή του νομοθέτη, ήταν να συνεχίσει να εκπληρώνει τους σκοπούς, τους οποίους ούτως η άλλως επιτελούσε και διά της συγχωνεύσεως και απορρόφησεως, γι’ αυτό και προβλέφθηκε το ΑΠΘ να έχει όλες τις αρμοδιότητες του συγχωνευόμενου νομικού προσώπου και το προσωπικό να μεταφερθεί ή να μεταταχθεί στο ΑΠΘ με τις ίδιες αρμοδιότητες που είχε και πριν.

Η βούληση αυτή εκφράστηκε και στη σχετική υπουργική απόφαση που εκδόθηκε κατ’ εξουσιοδότηση του ν.4957/2022 και ρύθμισε λεπτομέρειες και τεχνικά θέματα που προέκυπταν από τη συγχώνευση. Σύμφωνα με αυτή την υπουργική απόφαση, η αποστολή, οι σκοποί, οι αρμοδιότητες του συγχωνευόμενου φορέα περιέρχονται στο ΑΠΘ που τον απορροφά και από την 1η Ιανουαρίου 2023 οι αρμοδιότητες ασκούνται από το Συμβούλιο Διοίκησης του ΑΠΘ.

Η οικονομική διαχείριση ανατίθεται στην Εταιρεία Αξιοποίησης και Διαχείρισης της Περιουσίας του ΑΠΘ και οι δραστηριότητες που σχετίζονται με τη διαχείριση των κονδυλίων επιστημονικής έρευνας, μπορούν να ανατεθούν στον ειδικό λογαριασμό κονδυλίων έρευνας του ΑΠΘ που, όπως ξέρετε, απέκτησε και δυνατότητα να αυτενεργεί -και ορθά- χωρίς να υπάρχει και η σύμφωνη γνώμη και προηγούμενη υπογραφή του Υπουργού, με την τελευταία νομοθετική μας πρωτοβουλία.

Άρα, λοιπόν, το ΑΠΘ είναι εκείνο που ασκεί όλες τις αρμοδιότητες, έχει όλες τις υποχρεώσεις και το καθήκον και δεν υπάρχει από το ΥΠΕΘΑ έλεγχος και ευθύνη λόγω του αυτοδιοίκητου των πανεπιστημίων και το συγκεκριμένο νομικό πρόσωπο.

Θα απαντήσω στην πρωτολογία και στη δευτερολογία, βέβαια, ειδικότερα στα θέματα που θέσατε για τις ζημιές που -κατά την εκτίμησή σας και όπως στην ερώτησή σας περιγράφετε- εμποδίζουν τη χρήση και την άσκηση των φοιτητών στην περιοχή εκείνη.

Μέχρι σήμερα, δεν έχει υποβληθεί στο Υπουργείο μας από το ΑΠΘ κανένα αίτημα για έκτακτη χρηματοδότηση για την αποκατάσταση των ζημιών. Έχει, όμως, σταλεί -από την ενημέρωση που είχαμε από την πρυτανεία- από το ΑΠΘ έγγραφο προς τον Υφυπουργό Κλιματικής Κρίσης και Πολιτικής Προστασίας κ. Τριαντόπουλο, καθ’ ύλην αρμόδιο, όπου εκεί αναλύεται το εκτιμώμενο κόστος της αποκατάστασης των καταστροφών, που επέφερε η κακοκαιρία «Ντάνιελ» στο δάσος του Περτουλίου και ζητήθηκε η χρηματοδότηση για την αποκατάσταση των ζημιών από το Υπουργείο Κλιματικής Κρίσης και Πολιτικής Προστασίας, όπου, όπως σας είπα, έχει τη σχετική αρμοδιότητα. Θα είμαι λίγο πιο λεπτομερής στα άλλα θέματα στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Η κ. Τζούφη έχει τον λόγο.

**ΜΕΡΟΠΗ ΤΖΟΥΦΗ:** Επανέρχομαι, λοιπόν, σε ένα θέμα που νομίζω ότι και εσείς το αναγνωρίζετε. Είμαστε δύο χρόνια μετά την ψήφιση αυτού του νόμου στον οποίον αναφερθήκατε και έχουμε ένα ομόφωνο ψήφισμα της γενικής συνέλευσης του Τμήματος Δασολογίας και Φυσικού Περιβάλλοντος, που καταγγέλλει ότι υπάρχουν αυτές οι ζημιές -δεν έχουν αποκατασταθεί- και έναν αιώνα μετά τη λειτουργία του τμήματος -είναι πολύ σημαντικό- δεν θα υπάρξει πρακτική άσκηση των φοιτητών του τρίτου και τέταρτου έτους στο δάσος του Περτουλίου, δεδομένου ότι οι συνθήκες που υπάρχουν εκεί, -κυρίως, αναφέρονται στο σύστημα υδροδότησης, αλλά και ασφαλούς φιλοξενίας, τόσο των φοιτητών όσο και των καθηγητών- δεν τους επιτρέπουν να προχωρήσουν σε αυτή τη λειτουργία.

Ξέρετε πολύ καλά ότι είχε υπάρξει τότε -και θα επανέλθω- μια πολύ μεγάλη συζήτηση για το συγκεκριμένο άρθρο. Είχε μπει αιφνιδιαστικά στο νομοσχέδιο λίγο πριν την εισαγωγή του για συζήτηση και ψήφιση στη Βουλή, δεν είχε υπάρξει κείμενο διαβούλευσης, δεν υπήρχε σχετική αιτιολογική έκθεση και δεν είχε ενημερωθεί το συγκεκριμένο τμήμα για να ζητηθεί η γνωμοδότησή του.

Επομένως καταργήθηκε ένα κρίσιμο ταμείο που διατηρούσε άριστη συνεργασία με το Τμήμα Δασολογίας για εβδομήντα ένα συναπτά έτη και το οποίο απ’ ό,τι φαίνεται λειτουργούσε άρτια για την πρακτική εκπαίδευση των φοιτητών. Ήταν αυτάρκες, η λειτουργία του δεν επιβάρυνε τον κρατικό προϋπολογισμό και επομένως, ένα τμήμα ομόφωνα και τότε και τώρα επανέρχεται, σχετικά με τους χειρισμούς οι οποίοι έγιναν από εκεί και πέρα, από την απόφαση την οποία πήρατε με την ψήφιση αυτού του άρθρου, να μεταβιβάσετε όλη αυτή την αρμοδιότητα στην Επιτροπή Αξιοποίησης της περιουσίας του Αριστοτελείου Πανεπιστημίου Θεσσαλονίκης.

Κυρία Υπουργέ, τα προβλήματα είναι υπαρκτά και νομίζω ότι είναι πλέον εύλογο να υπάρξει μια άμεση απάντηση. Είπατε ότι θα μας τη δώσετε και περιμένω να ακούσω τι θα γίνει με τους φοιτητές. Εγώ επανέρχομαι, όμως, όχι για αντιπολιτευτικούς λόγους, αλλά γιατί αυτή είναι η θέληση ενός τμήματος που λειτουργούσε όλα αυτά τα χρόνια και ενός ταμείου που είπα ότι επί εβδομήντα ένα έτη βοηθούσε και υπήρχε ομαλή λειτουργία. Να σκεφθείτε, λοιπόν, αν μπορεί να υπάρξει νομοθετική παρέμβαση απεγκλωβισμού της λειτουργίας, διότι είπατε για την εύρυθμη λειτουργία και τον έλεγχο, αλλά δεν είχαν υπάρξει τέτοια θέματα ούτε διατυπώθηκαν ποτέ. Ήταν ένα αυτάρκες ταμείο που τα έβγαζε πέρα χωρίς να έχουμε τέτοια θέματα ούτε μπήκαν ποτέ στο δημόσιο διάλογο τέτοια θέματα.

Λέω, λοιπόν, ότι αυτή τη στιγμή απαιτείται άμεση επίλυση, απαιτείται ένας συγκεκριμένος προγραμματισμός για το 2020 - 2025 και απαιτείται να σκεφτείτε ότι αυτό το πράγμα το οποίο νομοθετήσατε λειτούργησε απολύτως αρνητικά, σύμφωνα και με την ομόφωνη απόφαση ενός τμήματος με μακρά παράδοση.

**ΠΡΟΕΔΡΕΥΩΝ (Ιωάννης Πλακιωτάκης):** Η κυρία Υπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

Προφανώς και δεν υπαινίχθηκα καν ότι υπήρχε κακοδιαχείριση ή πλημμελής λειτουργία του νομικού προσώπου που καταργήθηκε, όπως δεν υπήρχε και σε άλλα που με τον ίδιο τρόπο απορροφήθηκαν ή συγχωνεύθηκαν και για τα οποία δεν υπήρξε και δεν υπάρχει ακόμη κανένα πρόβλημα στη λειτουργία τους μέχρι τώρα.

Σας απάντησα για τις ζημιές, ποιο Υπουργείο δηλαδή έχει την αρμοδιότητα. Προφανώς, από ό,τι αντιλαμβάνομαι, θα ακολουθήσει και εκεί κοινοβουλευτικός έλεγχος και θα έχετε την απάντηση για το αίτημα για την αποκατάσταση των ζημιών.

Θα σας πω, όμως, για αυτό που έχει πολύ ενδιαφέρον και σημασία, που είναι η πρακτική άσκηση των φοιτητών.

Θέλω να σας πω, κυρία Υπουργέ, πως όταν διάβαζα την ερώτηση, νόμιζα ότι εκ παραδρομής βάλατε το 2025 αντί του 2024. Κατάλαβα πως θεωρείτε ότι είναι χαμένη αυτή η πρακτική άσκηση. Ευτυχώς, όμως, δεν είναι έτσι. Έχει καθοριστεί με τον ν.4957/2022 το πλαίσιο για την πρακτική άσκηση των φοιτητών, όπου προβλέπεται, όπως ξέρετε και εσείς, διότι είχατε τη σχετική αρμοδιότητα, πρακτική άσκηση φοιτητών ως υποχρεωτική ή προαιρετική εκπαιδευτική δραστηριότητα, διότι είναι η πρακτική εφαρμογή εκείνων που θεωρητικά έχουν διδαχθεί και η εξοικείωση με τους πιθανούς χώρους εργασίας. Γίνεται πάντοτε πρακτική άσκηση με την εποπτεία του διδάσκοντος στο πρόγραμμα σπουδών. Γίνεται σε δημόσιες υπηρεσίες ή σε νομικά πρόσωπα και εν προκειμένω στο Πανεπιστημιακό Δάσος του Περτουλίου.

Για την πρακτική άσκηση των φοιτητών του Τμήματος Δασολογίας, Φυσικού Περιβάλλοντος της Σχολής Γεωπονίας, Δασολογίας και Φυσικού Περιβάλλοντος του Αριστοτελείου Πανεπιστημίου Θεσσαλονίκης εκδίδεται κάθε χρόνο κοινή υπουργική απόφαση, με την οποία καθορίζεται ο αριθμός των φοιτητών που θα κάνουν την άσκηση, ο χρόνος της άσκησης και η μηνιαία αποζημίωση.

Φέτος, η σχετική κοινή υπουργική απόφαση για την περίοδο του καλοκαιριού του 2024 -το 2024, όχι το 2025- έχει υπογραφεί από τους συναρμόδιους Υπουργούς, δηλαδή τους Υπουργούς Εθνικής Οικονομίας και Οικονομικών, Παιδείας, Θρησκευμάτων και Αθλητισμού, Περιβάλλοντος και Ενέργειας και βρίσκεται στο Εθνικό Τυπογραφείο προς δημοσίευση. Άρα δεν θα πάει χαμένη η πρακτική άσκηση αυτού του καλοκαιριού και είμαι σίγουρη ότι προφανώς δεν θα υπάρξει ούτε πρόβλημα ούτε δικαιολογία για κάποια ερώτηση.

**ΜΕΡΟΠΗ ΤΖΟΥΦΗ:** Πού θα γίνει, όμως, κυρία Υπουργέ;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα γίνει. Πάντως…

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Συνεχίζουμε με την τρίτη με αριθμό 1160/21-6-2024 επίκαιρη ερώτηση δεύτερου κύκλου της Βουλευτού Τρικάλων της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Μαρίνας Κοντοτόλη προς τον Υπουργό Παιδείας, Θρησκευμάτων και Αθλητισμού, με θέμα: «Μέτρα στήριξης των μαθητών της Γ΄ Λυκείου της Θεσσαλίας για την εισαγωγή τους στα πανεπιστήμια μέσω των πανελλαδικών εξετάσεων του 2024».

Κυρία Κοντοτόλη, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ κύριε Πρόεδρε.

Κυρία Υπουργέ, γνωρίζετε καλά και λόγω της καταγωγής σας ότι η Θεσσαλία μετά τις πλημμύρες του 2023 είναι μία άλλη περιοχή. Το ξέρετε πολύ καλά αυτό.

Η Κυβέρνηση υποσχέθηκε ότι θα κάνει γρήγορα τα πάντα για την αποκατάσταση των πληγέντων μετά τις φονικές πλημμύρες. Όμως σχεδόν δύο μήνες πριν κλείσουμε χρόνο από τις καταστροφές, μία απλή βόλτα στις πληγείσες περιοχές μαρτυρά τις υποσχέσεις χωρίς αντίκρισμα της Κυβέρνησης.

Όσον αφορά και στο δικό σας Υπουργείο, δυστυχώς, ισχύει ακριβώς το ίδιο.

Σας το είπαμε εγκαίρως ότι εκτός των άλλων, υπάρχουν και οι μαθητές, μια ευαίσθητη κοινωνική ομάδα που χρήζει ιδιαίτερης φροντίδας και προστασίας. Και αυτό, γιατί τα παιδικά βιώματα και τα τραύματα θα μείνουν στις ψυχές τους και θα τους συνοδεύουν μια ζωή.

Εμείς έχουμε ιερό καθήκον να φροντίσουμε τώρα να απαλύνουμε την ανασφάλεια που διακατέχει αυτά τα παιδιά.

Σας είπαμε, λοιπόν, με όλους τους τρόπους ότι πρέπει να λάβετε μέτρα, με κοινοβουλευτικές ερωτήσεις, με αναφορές, με επιστολές, με ομιλίες και παρεμβάσεις στη Βουλή. Σας είπαμε ότι οι μαθητές της Γ΄ Λυκείου ξεκίνησαν την προετοιμασία της τελευταίας χρονιάς τον Σεπτέμβρη του 2023 με τους χειρότερους όρους, με σπίτια που έχουν καταστεί ακατοίκητα, με το οικογενειακό εισόδημα που μηδενίστηκε, με ζωές και όνειρα κατεστραμμένα, σε ένα δωμάτιο και να πρέπει να διαβάσουν. Να είναι στοιβαγμένα μαζί με όλη την οικογένεια το ένα παιδί πάνω στο άλλο και να πρέπει να διαβάσει, για να πάει την επόμενη μέρα στα μαθήματά του. Παιδιά που πήγαν να μείνουν σε άλλες πόλεις ή συγγενείς ή φίλους, παιδιά που περίμεναν στις ουρές, για να πάρουν μια σακούλα με ρούχα και τρόφιμα ή οτιδήποτε άλλο είχαν οι συνάνθρωποί μας από το υστέρημά τους.

Η ανασφάλεια αυτών των ανθρώπων είναι στο ζενίθ, κυρία Υπουργέ. Με τι ψυχολογία να διαβάσουν αυτά τα παιδιά; Με τι κουράγιο να ονειρευτούν;

Σας ζήτησα προσωπικά με ερώτηση που κατέθεσα από τις 6 Φεβρουαρίου να κάνετε τι; Να εκτελέσετε το αυτονόητο καθήκον σας. Δεν πήραμε καμμία απάντηση. Ζητήσαμε να εκδώσετε την υπουργική απόφαση για καθ’ υπέρβαση του αριθμού εισακτέων σε σχολές, τμήματα και εισαγωγικές κατευθύνσεις των ΑΕΙ, όπως προβλέπεται και όπως έχετε υποχρέωση να πράξετε με βάση τον ν.4521/2018.

Τις επόμενες μέρες, νομίζω την Παρασκευή, θα ανακοινωθούν οι βαθμοί των υποψηφίων στις πανελλαδικές. Πολύ νωρίς, και μπράβο γι’ αυτό που κάνετε. Τι σας εμποδίζει όμως να έχετε εκδώσει και την υπουργική απόφαση για τους πλημμυροπαθείς μαθητές; Γιατί να παίζετε με την αγωνία τους; Ελπίζω να μην ξαναδούμε αυτό που συνέβη επί των ημερών σας, να γράφονται στις σχολές που πέρασαν και μετά την εφαρμογή της υπουργικής απόφασης να ξεγράφονται και να γράφονται σε άλλη σχολή.

Απαντήστε, λοιπόν, σήμερα παρακαλώ, πρωτίστως ως Θεσσαλή και δευτερευόντως ως Υπουργός: Θα εφαρμόσετε τον ψηφισμένο νόμο του ελληνικού Κοινοβουλίου ως ελάχιστη ένδειξη στήριξης των μαθητών, των πλημμυροπαθών κατοίκων των Τρικάλων και όλων των περιοχών της Θεσσαλίας και πότε θα εκδοθεί η προβλεπόμενη υπουργική απόφαση για την εφαρμογή του νόμου;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θέλω να πω στη συνάδελφο ότι ερώτηση απευθυνόμενη σε μένα, με την ιδιότητά μου αυτή, αναπάντητη δεν υπάρχει. Δεν ξέρω σε τι αναφέρεστε, θα το συζητήσουμε όμως μετά. Δεν είναι της παρούσης. Δεν έχω αναπάντητη ερώτηση. Πάντοτε μέσα στην προθεσμία…

**ΜΑΡΙΝΑ ΚΟΝΤΟΤΟΛΗ:** Δεν έχει απαντηθεί.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα το συζητήσουμε μετά. Σε μένα πάντως δεν έχει έρθει. Μήπως ήταν προγενέστερη, πριν αναλάβω αυτό το χαρτοφυλάκιο;

**ΜΑΡΙΝΑ ΚΟΝΤΟΤΟΛΗ:** Δεν έχει απαντηθεί…

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν είχα το χαρτοφυλάκιο εγώ τότε. Εγώ δεν έχω αφήσει καμμία ερώτηση αναπάντητη.

Πάμε λοιπόν τώρα σε αυτά τα οποία με ρωτάτε. Δεν θα κάνω κανέναν σχολιασμό ούτε θα προσθέσω κάτι σε αυτά που είπατε. Πράγματι επλήγη η περιοχή μας. Θα σας απαντήσω πρωτίστως ως Υφυπουργός και δευτερευόντως ως Θεσσαλή, παρ’ όλο που το ενδιαφέρον μου είναι ισχυρό όπως είναι και το δικό σας.

Όσον αφορά στα μέτρα τα οποία προβλέπονται -δεν θέλω να σας πω για την αποκατάσταση της σχολικής στέγης που έχει ήδη ξεκινήσει, ο ορίζοντας αποκατάστασης είναι έξι ή οκτώ μήνες, ανάλογα με το αν λειτουργούσε ή όχι η σχολική μονάδα. Πάντως είναι ένα πρόγραμμα το οποίο έχει ήδη ξεκινήσει και θα ολοκληρωθεί- και τη φροντίδα την οποία είχε και το δικό μας Υπουργείο, όπως και τα άλλα, για τα παιδιά τα οποία όντως υπέφεραν και ταλαιπωρήθηκαν από όλη αυτή τη διαδικασία. Και το «ταλαιπωρήθηκαν» ίσως να μην αποδίδει αυτό που ζήσανε.

Πάμε, λοιπόν, στη μοριοδότηση των μαθητών της Γ΄ τάξης λυκείου για να εισαχθούν στην τριτοβάθμια εκπαίδευση. Ο νόμος, που ανακριβώς αναφέρετε ότι είναι νόμος του ΣΥΡΙΖΑ, είναι νόμος του 2013. Ψηφίστηκε από την κυβέρνηση της Νέας Δημοκρατίας, τροποποιήθηκε εν συνεχεία και από την κυβέρνηση του ΣΥΡΙΖΑ. Προβλέπει αυτός, λοιπόν, ότι οι μαθητές της τελευταίας τάξης και οι απόφοιτοι των ΓΕΛ και των ΕΠΑΛ των περιοχών που κατά τη διάρκεια του σχολικού έτους έχουν πληγεί από φυσικές καταστροφές εισάγονται καθ’ υπέρβαση του αριθμού των εισακτέων στις σχολές των ΑΕΙ. Αυτό εφαρμόζεται και για τους τελειόφοιτους και για τους απόφοιτους των ΓΕΛ και των ΕΠΑΛ που είναι μόνιμοι κάτοικοι των περιοχών, ακόμα και αν δεν παίρνουν μέρος στις εξετάσεις αυτές σε εξεταστικά κέντρα που είναι σε εκείνη την περιοχή, αλλά είναι σε άλλες διευθύνσεις. Αυτό ισχύει για όσους υποβάλλουν αίτηση συμμετοχής στις πρώτες μετά από το συμβάν πανελλαδικές εξετάσεις και για όσους υποβάλλουν αίτηση συμμετοχής κατά τη διάρκεια των οποίων εξετάσεων συνέβη το περιστατικό.

Ποια είναι η βασική προϋπόθεση; Είναι να έχει κηρυχθεί η περιοχή σε κατάσταση έκτακτης ανάγκης πολιτικής προστασίας. Θα πω και τη διαδικασία. Είμαι βέβαιη ότι τη γνωρίζετε, αλλά καλό είναι και αυτοί που μας ακούνε να την ξανακούσουν και να υπάρχει και στα Πρακτικά.

Οι διευθύνσεις δευτεροβάθμιας εκπαίδευσης υποβάλλουν το αίτημα και τα σχετικά δικαιολογητικά στο Υπουργείο μας, στη Διεύθυνση Εξετάσεων και Πιστοποιήσεων.

Ποια είναι τα δικαιολογητικά που απαιτούνται; Οι αποφάσεις της Γενικής Γραμματείας Πολιτικής Προστασίας με τις οποίες κηρύχθηκε ή παρατάθηκε η κήρυξη σε κατάσταση έκτακτης ανάγκης πολιτικής προστασίας των δήμων. Επιστολές του περιφερειάρχη και του αντιπεριφερειάρχη παιδείας, αν υπάρχει -νομίζω ότι στη Θεσσαλία δεν έχουμε αντιπεριφερειάρχη παιδείας- με τις οποίες να ζητείται ο καθορισμός αυτού του ειδικού ποσοστού επιπλέον του αριθμού των εισακτέων για εισαγωγή στην τριτοβάθμια εκπαίδευση μαθητών και αποφοίτων των δήμων….

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Ζητώ λίγο την κατανόησή σας, κύριε Πρόεδρε, για να αναπτύξω τις νομικές προϋποθέσεις.

Επίσης, επιστολές και αιτήματα από περιφερειακές διευθύνσεις εκπαίδευσης, δημάρχους πληγεισών περιοχών, ομοσπονδίες ενώσεων γονέων και κηδεμόνων που λειτουργούν επικουρικά, που ζητούν και αυτές τον καθορισμό του ειδικού ποσοστού επιπλέον του αριθμού των εισακτέων.

Στη συνέχεια οι μαθητές συμμετέχουν στις πανελλαδικές εξετάσεις. Για να κάνουν χρήση αυτού του προνομίου θα πρέπει να έχουν πετύχει την ελάχιστη βάση εισαγωγής της σχολής, την ελάχιστη βάση εισαγωγής -την ΕΒΕ δηλαδή- του ειδικού μαθήματος ή των ειδικών μαθημάτων ή των πρακτικών δοκιμασιών της οικείας σχολής, τον συνολικό αριθμό μορίων που θα είναι ίσος με το 70% του αριθμού των μορίων που πέτυχε ο τελευταίος επιτυχών στην κατηγορία στη συγκεκριμένη σχολή που έχουν επιλέξει κατά το ίδιο ακαδημαϊκό έτος.

Η απόφαση, για την οποία έχετε αγωνία, κυρία συνάδελφε, θα εκδίδεται πάντοτε στο τέλος Αυγούστου και στις αρχές Σεπτεμβρίου. Στην απόφαση αυτή του Υπουργείου Παιδείας καθορίζονται οι δικαιούχοι του ειδικού ποσοστού και πρέπει, βεβαίως, οι υποψήφιοι να έχουν υποβάλει αίτηση συμμετοχής, να θέλουν, δηλαδή, να κάνουν χρήση αυτού του προνομίου. Στην απόφαση που εκδίδει ο Υπουργός Παιδείας καθορίζεται η δυνατότητα υπαγωγής στο ειδικό ποσοστό εισακτέων, ειδικότερες προϋποθέσεις για την επιλογή, τα απαιτούμενα δικαιολογητικά, η διαδικασία επιλογής.

Το ειδικό ποσοστό των εισακτέων αποδίδεται βάσει του αριθμού των πληγέντων σε σχέση με τους συμμετέχοντες στις πανελλαδικές εξετάσεις ανά κατηγορία λυκείου και δεν μπορεί ποτέ να υπερβαίνει το 2%. Εν συνεχεία η αρμόδια διεύθυνση συντάσσει τον πίνακα ανά περιοχή, τον κατάλογο των υποψηφίων που είναι και δικαιούχοι, το στέλνει στο Υπουργείο και κάθε υποψήφιος που υπέβαλε αίτηση, κρίνεται με τις προϋποθέσεις και τις προδιαγραφές που σας ανέφερα από το Υπουργείο μας.

Μέχρι στιγμής έχει υποβληθεί αίτημα από την Περιφέρεια Θεσσαλίας στις 16 Απρίλη του 2024, με το οποίο διαβιβάστηκε ψήφισμα συνεδρίασης του περιφερειακού συμβουλίου της Περιφέρειας Θεσσαλίας. Επιπρόσθετα, σχετικά αιτήματα έχουν υποβάλει και άλλοι φορείς της Θεσσαλίας: η Ένωση Λειτουργών Μέσης Εκπαίδευσης Νομού Μαγνησίας, η Περιφερειακή Ένωση Δήμων Θεσσαλίας, η ΕΛΜΕ. Έχουν υποβληθεί αιτήματα από το νότιο Πήλιο, τον Τύρναβο, τη Φαλάνη Λάρισας, από τη Διεύθυνση Δευτεροβάθμιας Εκπαίδευσης Καρδίτσας, που διαβίβασε επιστολή των Συλλόγων Γονέων και Κηδεμόνων των λυκείων της Περιφερειακής Εκπαίδευσης Καρδίτσας. Από τα Τρίκαλα δεν έχουν υποβληθεί, αλλά είμαι βέβαιη ότι θα τους κινητοποιήσετε.

Στη δευτερολογία του θα επισημάνω και ορισμένες άλλες πτυχές. Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρία Κοντοτόλη, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ, κύριε Πρόεδρε.

Αν κατάλαβα καλά, κυρία Υπουργέ, θα προχωρήσετε στην έκδοση υπουργικής απόφασης το φθινόπωρο. Με σχετική ικανοποίηση άκουσα ότι θα προχωρήσετε σε αυτή την απόφαση. Κάλλιο αργά!

Επίσης, να σας πω για τον νόμο ότι είναι νόμος του 2018 του ΣΥΡΙΖΑ.

Όμως, θα έπρεπε ήδη να έχετε μεριμνήσει για την κατ’ εξαίρεση μετεγγραφή των φοιτητών που είναι μόνιμοι κάτοικοι της Θεσσαλίας, που ανήκουν στους πληγέντες, στα αντίστοιχα τμήματα του Πανεπιστημίου Θεσσαλίας. Όπως θα έπρεπε να έχετε πράξει και για τους άλλους φοιτητές, που δεν φοιτούν σε αντίστοιχα τμήματα, παρέχοντας άλλες διευκολύνσεις, όπως φοιτητικό επίδομα, δωρεάν σίτιση, στέγαση κ.λπ.. Το ίδιο θα έπρεπε να έχετε κάνει και με την επέκταση των σχολικών γευμάτων σε όλη τη Θεσσαλία ή τουλάχιστον, στις πληγείσες περιοχές.

Κυρία Υπουργέ, δεν γίνεται να ανακοινώνονται οι βαθμοί των μαθητών που έλαβαν μέρος στις πανελλαδικές εξετάσεις και να μην έχετε τακτοποιήσει τους πλημμυροπαθείς μαθητές των Τρικάλων και της Θεσσαλίας.

Δεν γίνεται να μην ξέρει ο μαθητής από τη Φαρκαδόνα, την Πύλη, τα Μετέωρα, τα Μεγάλα Καλύβια σε ποια σχολή εισάγεται με τους βαθμούς που πέτυχε.

Δεν γίνεται, ενώ έχει καταβάλει τεράστια προσπάθεια σε πολύ αντίξοες συνθήκες, να παρατείνετε άλλο την αγωνία του.

Θα πρέπει να συζητάμε τη νομοθέτηση επιπρόσθετης μοριοδότησης των υποψηφίων πλημμυροπαθών μαθητών, όπως συνέβη με τους μαθητές του Πολυτεχνείου της Λέσβου μετά από τον σεισμό του 2017. Όμως, εδώ ζητάμε το αυτονόητο την εφαρμογή του νόμου.

Σας καλώ, λοιπόν, να επισπεύσετε χωρίς άλλη καθυστέρηση.

Σας καλώ, επίσης, να εξαντλήσετε τα όρια του νόμου ως προς το ποσοστό υπέρβασης των εισαχθέντων στο 2%, όπως ορίζει ο νόμος.

Σας καλώ, επιτέλους, να σκύψετε πάνω από τα πραγματικά προβλήματα των Τρικάλων και της Θεσσαλίας. Δεν υπάρχουν άλλα περιθώρια και δεν υπάρχει άλλη υπομονή από αυτούς τους ανθρώπους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Να ξεκινήσω και εγώ όπως τελείωσε η συνάδελφος. Δεν γίνεται να αγνοούμε ότι ο νόμος είναι ο ν. 4186/2013 και τροποποιήθηκε από τον ΣΥΡΙΖΑ. Δεν γίνεται. Αυτά είναι καταγεγραμμένα. Δεν γίνεται, επίσης, να είναι σχετική η ικανοποίησή σας και όχι απόλυτη γιατί θα εφαρμοστεί ο νόμος, θα εξαντληθεί και το ποσοστό.

Και θέλω να σας πω με πολύ σεβασμό, κυρία συνάδελφε, ότι αυτό είναι κάτι το οποίο απαντήθηκε και σε ερωτήσεις άλλων συναδέλφων σας. Έχω κάνει πάρα πολλές δηλώσεις σχετικές που πήραν δημοσιότητα και καλύφθηκαν από όλον τον Τύπο της Θεσσαλίας.

Δεν έχει, όμως, τόση σημασία τι είπα εγώ. Εάν είχατε ανταποκριθεί στην πρόσκληση του Πρωθυπουργού και συμμετείχατε στη σύσκεψη η οποία είχε γίνει στη Λάρισα, όπως κάποιοι συνάδελφοί σας του κόμματος σας από άλλους θεσσαλικούς νομούς, που πήραν και μέρος στις συζητήσεις, θα είχατε ακούσει από τα ίδια τα πρωθυπουργικά χείλη…

**ΜΑΡΙΝΑ ΚΟΝΤΟΤΟΛΗ:** Ήμουν παρούσα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν ακούσατε τον Πρωθυπουργό που είπε ότι θα δοθεί το ποσοστό του 2% από τους εισακτέους; Στο κείμενο της ερώτησής σας λέτε ότι ουδέποτε έγινε αυτό.

**ΜΑΡΙΝΑ ΚΟΝΤΟΤΟΛΗ:** Τα αποτελέσματα βγαίνουν την Παρασκευή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας απαντώ, λοιπόν, επειδή αναφέρεστε στον νόμο, που όπως εσφαλμένα θεωρείτε ότι είναι νόμος του ΣΥΡΙΖΑ, μάλλον δεν το έχετε διαβάσει, οι προϋποθέσεις είναι συγκεκριμένες και η χρονολογία έκδοσης είναι συγκεκριμένη. Πάντοτε έτσι γινόταν, έτσι θα γίνει και τώρα, γιατί αυτό ορίζει ο νόμος.

Άρα, λοιπόν –επειδή δεν κάνουμε διάλογο τώρα, απαντώ στην ερώτησή σας- κακώς αναφέρετε στην ερώτησή σας -ο Υπουργός σάς θυμάται, εγώ δεν σας θυμάμαι και σας ζητώ συγγνώμη- διότι εφόσον ήσασταν παρούσα θα ακούσατε ότι ο Πρωθυπουργός είπε, με όση βαρύτητα έχει η δέσμευση και βεβαίως έχει τη μεγαλύτερη δυνατή βαρύτητα, ότι θα ισχύσει αυτό και κακώς λέτε, λοιπόν΄, ότι έχουν αγωνία τα παιδιά γιατί δεν ξέρουν, γιατί μπορεί να μην ξέρουν από την Υφυπουργό και είναι δικαιολογημένα, αλλά τα άκουσαν από τον Πρωθυπουργό και δεν υπάρχει καμμία δικαιολογία.

Θέλω να σας πω επίσης ότι δεν έμειναν στην τύχη τους τα παιδιά. Ένα κλιμάκιο από δεκαεπτά ψυχολόγους από την επόμενη μέρα, πέραν όλων των άλλων μέτρων, πήγε σε όλους τους θεσσαλικούς νομούς και υποστήριξε ψυχολογικά όλη την εκπαιδευτική κοινότητα, συμπεριλαμβανομένων των γονέων και κηδεμόνων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Πολύ σύντομα, κύριε Πρόεδρε.

Οι κτηριακές υποδομές -το απάντησα και στον προηγούμενο συνάδελφο, ήσασταν εδώ και το ακούσατε- είναι στην αρμοδιότητα των δήμων, τα σχολικά γεύματα είναι στο Υπουργείο Κοινωνικής Συνοχής και Οικογένειας και υλοποιούνται από τον ΟΠΕΚΑ και σε ό,τι αφορά -για να τελειώσω και να μην κάνω κατάχρηση του χρόνου- τα σχολικά γεύματα τα οποία έχουν διατεθεί μόνον –αυτό θα πω, γιατί είπα ότι είναι αρμοδιότητα άλλου Υπουργείου- στη Θεσσαλία, είναι δεκαεννέα χιλιάδες ογδόντα ένα και έχουν δοθεί στους Δήμους Βόλου, Αλμυρού, Ζαγοράς- Μουρεσίου, Νοτίου Πηλίου, στους Δήμους Ελασσόνας, Φαρσάλων, Τυρνάβου, Καρδίτσας, Λάρισας, Αγιάς, Κιλελέρ, Τεμπών, Φαρκαδόνας, Σοφάδων, Παλαμά, Τρικκαίων, Μουζακίου και Πύλης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Επιτρέψτε μου στο σημείο αυτό, πριν περάσουμε στην τελευταία για σήμερα επίκαιρη ερώτηση, να προχωρήσω σε μια σειρά από ανακοινώσεις προς το Σώμα.

Κυρίες και κύριοι συνάδελφοι θα ήθελα να σας ανακοινώσω ότι Βουλευτές κ.κ. Μιχαήλ Γαυγιωτάκης και Γεώργιος Ασπιώτης με τις από 25 Ιουνίου 2024 επιστολές τους προς τον Πρόεδρο της Βουλής μάς γνωστοποιούν την ανεξαρτητοποίησή τους από την Κοινοβουλευτική Ομάδα των Σπαρτιατών.

Οι προαναφερθείσες επιστολές κατατίθενται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 55-56)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Επίσης οι Υπουργοί Τουρισμού, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, ο Αναπληρωτής Υπουργός Παιδείας, Θρησκευμάτων και Αθλητισμού, καθώς και ο Υφυπουργός στον Πρωθυπουργό κατέθεσαν στις 25-6-2024 σχέδιο νόμου: «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού».

Επίσης οι Υπουργοί Περιβάλλοντος και Ενέργειας, Εθνικής Οικονομίας Οικονομικών, Εξωτερικών, Ανάπτυξης, Αγροτικής Ανάπτυξης και Τροφίμων και Κλιματικής Κρίσης και Πολιτικής Προστασίας κατέθεσαν στις 21-6-2024 σχέδιο νόμου: «Κύρωση της έβδομης τροποποίησης από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της ανώνυμης εταιρείας με την επωνυμία «ENERGEAN OIL AND GAS- ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ»».

Επίσης, οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών και Εξωτερικών κατέθεσαν στις 21-6-2024 σχέδιο νόμου: «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια».

Και οι Υπουργοί Δικαιοσύνης, Εθνικής Οικονομίας και Οικονομικών, Εσωτερικών, Περιβάλλοντος και Ενέργειας, Ανάπτυξης, Ψηφιακής Διακυβέρνησης, Επικρατείας, καθώς και ο Υφυπουργός στον Πρωθυπουργό κατέθεσαν στις 21-6-2024 σχέδιο νόμου: «Τροποποίηση του π.δ.18/1989 «Κωδικοποίηση διατάξεων νόμων για το Συμβούλιο της Επικρατείας» (Α΄ 8)- Μεταφορά διαφορών στα Τακτικά Διοικητικά Δικαστήρια -Ρυθμίσεις για πιλοτική ή κατόπιν προδικαστικού ερωτήματος δίκη ενώπιον του Συμβουλίου της Επικρατείας - Άλλες διατάξεις του Υπουργείου Δικαιοσύνης».

Παραπέμπονται στις αρμόδιες επιτροπές.

Επίσης, οι Διαρκείς Επιτροπές Μορφωτικών Υποθέσεων και Παραγωγής και Εμπορίου καταθέτουν τις εκθέσεις τους επί των σχεδίων νόμου:

Α. Του Υπουργείου Παιδείας, Θρησκευμάτων και Αθλητισμού: «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια» και

Β. Του Υπουργείου Περιβάλλοντος και Ενέργειας: «Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της ανώνυμης εταιρείας με την επωνυμία «ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ»».

Τέλος, ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματός του κατέθεσαν στις 25-6-2024 πρόταση νόμου: «Φορολογία μη μισθωτών και μέτρα για την ανακούφιση των αυτοαπασχολούμενων της πόλης και της υπαίθρου».

Επίσης, δεν θα ζητηθεί κατόπιν συνεννόησης η πρώτη με αριθμό 1159/21-6-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Υποδομών και Μεταφορών με θέμα: «Υπερδιπλάσια έκταση του δάσους του Σέιχ Σου θα υλοτομηθεί σε σχέση με αυτή που εγκρίθηκε αρχικά με την απόφαση έγκρισης περιβαλλοντικών όρων».

Περνάμε τώρα στη δεύτερη με αριθμό 1162/21-6-2024 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ, προς τον Υπουργό Υποδομών και Μεταφορών με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή οδικού άξονα Κομοτηνή- Νυμφαία - Ελληνοβουλγαρικά σύνορα».

Κύριε Ιλχάν, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Καλημέρα, κύριε Υπουργέ. Αυτό το θέμα το φέρνω εγώ προσωπικά δεύτερη φορά με επίκαιρη ερώτηση. Η πρώτη φορά ήταν το 2022 και είχε απαντήσει ο προκάτοχός σας, ο κ. Καραγιάννης. Αλλά ας αναφερθούμε πρώτα στο τι είναι, για να μας καταλάβουν και οι συμπολίτες μας.

Κατ’ αρχάς το 2014 εκδόθηκε μια υπουργική απόφαση που αφορά απαλλοτρίωση κάποιων εκτάσεων ιδιωτών και φορέων προς υλοποίηση για δημόσιο όφελος ενός δρόμου, του περίφημου κάθετου άξονα με αριθμό 75 Νυμφαίας - Κομοτηνής στην Εγνατία Οδό, ένα έργο το οποίο βέβαια βοηθούσε και βοηθάει την τοπική οικονομία και ήταν απαραίτητο να γίνει. Κατόπιν αυτών, σύμφωνα με το νόμο, κύριε Υπουργέ, εκδόθηκε το 2018 η υπ' αριθμόν 81 απόφαση του Τριμελούς Εφετείου Θράκης. Δηλαδή με το Εφετείο Θράκης τι έγινε; Οριστικοποιήθηκε η τιμή, προκειμένου οι άνθρωποι αυτοί, που έχασαν την ιδιοκτησία τους αναγκαστικά με απαλλοτρίωση, να πάρουν τα χρήματά τους, να πάρουν την εύλογη αποζημίωση. Από εκεί και μετά όμως αρχίζει ο Γολγοθάς και η ταλαιπωρία εκατόν ογδόντα οκτώ ιδιοκτητών, μπορεί και παραπάνω, ακινήτων που μέχρι σήμερα δεν έχουν αποζημιωθεί.

Κατ’ αρχάς, όπως ο κ. Καραγιάννης, ο τότε αρμόδιος Υφυπουργός, είχε πει εδώ, στην Ολομέλεια, στα Πρακτικά, είχε χαθεί η προθεσμία των δεκαοκτώ μηνών, η οποία έληγε στις 23-5-2019 με αποτέλεσμα, μας είπε, ότι χρειάζεται μια μάλλον νομοθετική ρύθμιση, μια τροπολογία δηλαδή, προκειμένου να ρυθμιστεί το θέμα για να πληρωθούν αυτοί οι άνθρωποι. Μάλιστα μας είχε δώσει και έναν αριθμό, περίπου ήταν 400.000 ευρώ, δηλαδή ένα ελάχιστο ποσό. Αλλά ήταν θέμα παραβίασης του Συντάγματος, του ρητού άρθρου για το θέμα της ιδιοκτησίας.

Μετά, κύριε Υπουργέ μου, -βέβαια εσείς δεν ήσασταν, αλλά απλώς πρέπει για την ιστορία να τα πούμε αυτά- έκανα άπειρες επαφές με το Υπουργείο σας. Μάλιστα τον φάκελο τον έχει χρεωθεί και μια ειδική διευθύντρια. Ετοίμασε την τροπολογία ουδέποτε όμως εισήχθη αυτή η τροπολογία εκ μέρους σας από την προηγούμενη ηγεσία προς ψήφιση και σήμερα είμαστε πάλι εδώ, κύριε Υπουργέ.

Οι κάτοικοι είναι σε απόγνωση. Χάνουν την αίσθηση προς το κράτος δικαίου. Πότε σκοπεύετε, τελικά, να τους αποζημιώσετε; Αν χρειάζεται τροπολογία, θα την εισάγετε στην επόμενη νομοθετική ρύθμιση να λυθεί αυτό το πρόβλημα, να πιστωθούν αυτά τα χρήματα και να τελειώσει αυτό το ζήτημα που εκκρεμεί εδώ και οκτώ χρόνια; Έχουν χάσει την ιδιοκτησία τους και δεν έχουν πάρει ούτε 1 ευρώ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Αχμέτ.

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Καλημέρα, αγαπητέ κύριε Βουλευτά. Ευχαριστώ για την ερώτηση την οποία υποθέτω θα μπορούσαν να την υποβάλουν πλείονες του ενός Βουλευτές, διότι είναι γεγονός ότι το ζήτημα των απαλλοτριώσεων είναι ένα θέμα το οποίο δεν εξαντλείται στα όρια που προβλέπει ούτε το Σύνταγμα ούτε ο νόμος. Κατά συνέπεια υπάρχουν πάρα πολλές περιπτώσεις όντως συντελεσθεισών απαλλοτριώσεων στις οποίες πραγματικά το τίμημα δεν έχει καταβληθεί στους δικαιούχους αποζημίωσης.

Θα σας έλεγα ότι και ο Προεδρεύων σήμερα της Βουλής -ο κύριος Αντιπρόεδρος- έχει να υποδείξει για τον νομό του τέτοιες περιπτώσεις και έχει και ο ίδιος αγωνία για άλλες περιπτώσεις απαλλοτριώσεων οι οποίες τρέχουν αυτή την εποχή στον νομό του.

Είναι ένα καθολικό πρόβλημα αυτό και έχει να κάνει με το γεγονός ότι η ελληνική δημόσια διοίκηση δεν μπορεί να παρακολουθήσει τους χρόνους εκείνους οι οποίοι πρέπει να τρέξουν για να μπορέσουν να συντελεστούν οι απαλλοτριώσεις. Βεβαίως σε αυτό σε έναν μεγάλο βαθμό συμβάλλει και το γεγονός ότι και η δικαιοσύνη, ειδικά στα ζητήματα των απαλλοτριώσεων, τρέχει με πολύ αργούς ρυθμούς.

Όντως, λοιπόν, όταν ο κ. Καραγιάννης απάντησε στην προηγούμενη ερώτησή σας στη Βουλή -και πολύ σωστά περιγράψατε το ιστορικό της όλης υπόθεσης- ότι θα χρειαστεί τροπολογία νόμου, αυτή ήταν εικόνα η οποία υπήρχε. Πλην όμως, έκτοτε μεσολάβησε γνωμοδότηση του Νομικού Συμβουλίου του Κράτους είναι η 10/2023, η οποία έγινε δεκτή από τον Υπουργό τον κ. Σταϊκούρα, ο οποίος έχει και τη σχετική αρμοδιότητα αποδοχής των αποφάσεων του Νομικού Συμβουλίου του Κράτους, όπου λέει το εξής, το οποίο κατά τη γνώμη μου είναι και μάλλον προφανές. Λέει ότι το δεκαοκτάμηνο υφίστανται όταν ο καθ’ ου έρχεται να το επικαλεστεί. Δεν μπορεί να επικαλεστεί ο υπέρ ου, δηλαδή το ελληνικό δημόσιο, την παρέλευση του δεκαοκτάμηνου. Η άρση της απαλλοτρίωσης, την οποία αναγιγνώσκοντας τον νόμο, οι υπηρεσίες θεωρούν ότι έχει επέλθει από την ώρα που πέρασε το δεκαοκτάμηνο από την έκδοση της τιμής μονάδος και μέχρι την καταβολή της σχετικής αποζημίωσης στο Ταμείο Παρακαταθηκών και Δανείων, είναι κάτι το οποίο δεν αποτελεί δυνατότητα της διοίκησης να το επικαλεστεί.

Κατά συνέπεια, αυτό το οποίο θεωρούμε -και έχει συμβεί σε άλλες περιπτώσεις- είναι ότι με δηλώσεις των ιδιοκτητών ότι επιθυμούν την ολοκλήρωση της απαλλοτρίωσης, παρά το γεγονός ότι επί τοις πράγμασι αυτή έχει συντελεστεί, ή ακόμα και με μία δικαστική πράξη είναι δυνατόν να προσέλθουν στην υπηρεσία και να εισπράξουν τα λεφτά, δηλαδή να προχωρήσει η σχετική παρακατάθεση στις μερίδες των ιδιοκτητών οι οποίοι θίγονται.

Αυτό είναι κάτι το οποίο μπορούμε να το προχωρήσουμε. Η ερώτησή σας ήταν μια καλή αφορμή για να αναζητήσουμε στο αρχείο των απαλλοτριώσεων, όπου υπάρχουν άπειρες εκκρεμότητες, αυτές που πραγματικά μπορούν να προχωρήσουν με αυτόν τον τρόπο. Και νομίζω ότι και για τους κατοίκους για τους οποίους ενδιαφέρεστε δεν θα υπάρξει πρόβλημα. Άλλωστε μόνος σας είπατε ότι το ποσό είναι πραγματικά μικρό, υπολείπεται κατάτι των πεντακοσίων χιλιάδων ευρώ. Δεν είναι απαγορευτικό, έχει ήδη παρακατατεθεί στο Ταμείο Παρακαταθηκών και Δανείων. Δεν είναι οικονομικό το πρόβλημα. Ήταν ένα πρόβλημα διοικητικής φύσης, όπου σε συνεργασία με τους κατοίκους θα μπορέσουμε να το προχωρήσουμε. Ήδη σας λέω ότι αντίστοιχη ρύθμιση έχουμε κάνει, αν δεν απατώμαι, στη Λέσβο, όπου ήρθαμε σε συνεννόηση με τους κατοίκους για να προχωρήσει απαλλοτρίωση για τον δρόμο εκεί.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Τον λόγο έχει ο κ. Ιλχάν Αχμέτ.

**ΙΛΧΑΝ ΑΧΜΕΤ:** Κύριε Υπουργέ, κατ’ αρχάς χαίρομαι που άκουσα από εσάς να μιλάτε με θάρρος για παθογένειες της δημόσιας διοίκησης και ότι αυτές οι καθυστερήσεις οφείλονται όχι στον πολίτη αλλά στη δημόσια διοίκηση, δηλαδή στο κράτος και περιμένουν τα λεφτά τους. Αυτό ήταν μια γενναία τοποθέτηση.

Αυτό είναι ένα μεγάλο ζήτημα παθογένειας στην Ελλάδα, που πρέπει να δούμε τελικά. Τουλάχιστον στο θέμα των απαλλοτριώσεων όλα έχουν τη σημασία τους. Ακόμη και ένα ευρώ ή οτιδήποτε σήμερα ο Έλληνας δικαιούται, πρέπει να το πάρει. Αλλά η στέρηση της ιδιοκτησίας, που είναι κορυφαίος θεσμός στο Σύνταγμα, πρέπει, κύριε Υπουργέ, να το δείτε με φειδώ σε συνεργασία με άλλα Υπουργεία.

Κατά δεύτερον, ενημερώθηκα τώρα από εσάς γι’ αυτή τη γνωμοδότηση, την οποία ομολογώ δεν την ήξερα. Κι αυτό είναι πολύ θετικό για το κράτος δικαίου, για το νομικό πολιτισμό, ότι τελικά το κράτος, η διοίκηση, δεν μπορεί να επικαλεστεί το δεκαεννιάμηνο εις βάρος του πολίτη και να πει ότι δεν μπορώ να πληρώσω αφού πέρασε το δεκαεννιάμηνο, όταν η ίδια ήταν υπαίτια γι’ αυτή την καθυστέρηση.

Ας πάμε στο διά ταύτα. Είπατε ότι λύθηκε το πρόβλημα. Δεν χρειάζεται τροπολογία απ’ ότι κατάλαβα και μπορεί αυτό να προχωρήσει. Τι άλλο μπορούν να κάνουν όμως οι πολίτες της Θράκης και της Ροδόπης;

Η οριστική απόφαση έχει εκδοθεί, είναι τελεσίδικη, είναι αμετάκλητη. Τα λεφτά λέτε είναι στο Ταμείο Παρακαταθηκών. Δηλαδή, να καταθέσουν ξανά αίτηση μέσω των δικηγόρων τους; Τι άλλο μπορούν να κάνουν; Είπατε μέσω δικαστικής οδού. Δεν υπάρχει πια άλλη δικαστική οδός, κύριε Υπουργέ, και λόγω και της ιδιότητάς μου ως δικηγόρου, σας λέω ότι η διαδικασία έχει τελειώσει νομικά. Το πολύ-πολύ μπορεί να γίνει αναγνώριση δικαιούχων και νομίζω ότι και αυτή η διαδικασία έχει τελειώσει. Έχει γίνει και αναγνώριση δικαιούχων, άρα έχει τελειώσει αυτό που πρέπει να κάνει ο πολίτης. Δικάστηκε, πλήρωσε τους δικηγόρους του, έκανε αναγνώριση δικαιούχων. Το θέμα είναι εσείς από το Ταμείο Παρακαταθηκών να καταθέσετε τα χρήματα, να στείλουν αυτοί την αίτησή τους εκεί αύριο.

Εγώ που θα γυρίσω τώρα στην εκλογική μου περιφέρεια και μας ακούν αυτή τη στιγμή από την τηλεόραση η κ. Κατερίνα, ο κ. Μάριος, ο κ. Χασάν, θα με ρωτήσουν: «Δηλαδή, τι να κάνουμε; Να πάμε ξανά στον δικηγόρο μας;». Θέλω να δώσετε μια ξεκάθαρη απάντηση. Να καταθέσουμε μία αίτηση στο Ταμείο Παρακαταθηκών, όπως κάνουμε πάντα; Να αποσταλεί, δηλαδή, η απόφαση -η απόφαση αναγνώρισης δικαιούχων- και από εκεί να εκδοθεί η επιταγή, που λέμε, προς κατάθεση των χρημάτων. Θέλω, αν μπορείτε και είστε έτοιμος γι’ αυτό, να δώσετε έναν ξεκάθαρο τρόπο της διαδικασίας που θα ακολουθηθεί για την πληρωμή αυτών των ανθρώπων.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς είναι γνωστό ότι είστε πολύ έγκριτος νομικός για να διαφωνήσω μαζί σας για το θέμα της παθογένειας των απαλλοτριώσεων στην Ελλάδα. Είναι γεγονός πως υπάρχουν πολύ μεγάλες καθυστερήσεις. Όταν διάβασα τον τίτλο της ερώτησής σας, υπέθεσα ότι πιθανότατα να υπήρχαν ζητήματα τίτλων ιδιοκτησίας στην περιοχή και γι’ αυτό να μην έχουν προχωρήσει και γι’ αυτό πιθανόν να χρειαζόταν νομοθετική ρύθμιση. Υπάρχουν τέτοιες περιπτώσεις και το ξέρετε πάρα πολύ καλά, στις οποίες πραγματικά το δημόσιο πρέπει να δώσει μια γενναία λύση. Ξέρετε ότι το επιδιώκουμε αυτό. Το επιδιώκουμε αυτό πολλές φορές και για περιοχές οι οποίες είναι μειονεκτικές και στις οποίες πραγματικά πρέπει να κρατήσουμε τον πληθυσμό στον τόπο, πρέπει στον πληθυσμό αυτό να εξαντλήσουμε όλες τις δυνατότητες πρόνοιας για τη βελτίωση της ποιότητας ζωής του και βέβαια να μην τη δυσχεραίνουμε.

Με την έννοια αυτή έχετε απόλυτο δίκιο για τις καθυστερήσεις και για τον κ. Χασάν και για οποιονδήποτε κύριο στην περιοχή. Έχει κάθε λόγο να περιμένει τα χρήματά του.

Εάν επρόκειτο για μία οικονομική αδυναμία, μια δυσπραγία, δηλαδή, του δημοσίου να πληρώσει απαλλοτριώσεις, προφανώς η απάντησή μου θα ήταν διαφορετική, αλλά δεν πρόκειται περί τούτου. Τα χρήματα έχουν παρακατατεθεί στο Ταμείο Παρακαταθηκών και Δανείων και τα χρήματα της οριστικής τιμής μονάδος και έχει γίνει αναγνώριση δικαιούχων.

Γιατί ανέφερα το θέμα της δικαστικής απόφασης; Διότι το λέει η γνωμοδότηση του Νομικού Συμβουλίου του Κράτους, ότι εφόσον έχει εγκριθεί αγωγή, η έγκριση αγωγής εις βάρος του δημοσίου μπορεί να αποτελέσει τεκμήριο ότι επιθυμεί τη συντέλεση της απαλλοτρίωσης ο καθ’ ου. Κατά συνέπεια, οφείλει το κράτος και μόνο με την έγκριση της αγωγής να του δώσει τα λεφτά.

Υπάρχει, όμως και η δυνατότητα μίας απλής υπεύθυνης δήλωσης. Με μία υπεύθυνη δήλωση, την οποία θα κάνουν οι δικαιούχοι, οι αναγνωρισθέντες από το δικαστήριο και για τους οποίους έχουν παρακατατεθεί τα λεφτά στο Ταμείο Παρακαταθηκών και Δανείων, θα μπορούν με αυτή τη δήλωση να εισπράξουν τα σχετικά ποσά με συναίνεση του δημοσίου. Αυτό, αν θέλετε, είναι κάτι που θα το συζητήσω το συντομότερο με τη νομική εκπροσώπηση της Εγνατίας Οδού, που ήταν ο φορέας ο οποίος επέσπευσε τις σχετικές απαλλοτριώσεις. Αν χρειαστεί θα έρθω και ο ίδιος στην περιοχή και θα επισκεφθούμε τους ενδιαφερόμενους, ώστε να δώσουμε λύση στο θέμα τους.

Νομίζω ότι έχετε απόλυτο δίκιο. Πρέπει το συντομότερο να πάρουν τα λεφτά τους και πιστεύω ότι αυτή η λύση της υπεύθυνης δήλωσης είναι η καλύτερη λύση, για να μπορέσουμε στους ανθρώπους αυτούς να συμπεριφερθούμε όπως μία ευνομούμενη κοινωνία συμπεριφέρεται στους πολίτες της.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.18΄ λύεται η συνεδρίαση για αύριο, ημέρα Πέμπτη 27 Ιουνίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**